Azterketa Historikoak, II\nMichael Kasperren omenez Zumalakarregi Museoak arestian joan zaigun Michael Kasper ikerlari eta lagunaren omenaldi modura, bere webgunean 1991.ean berak landutako artikulu bat zabaltzea erabaki du.\nKasper gure artera heldu zenean Museoak eskaintzen zuen ikerketarako laguntza merezimendu osoz jaso zuen eta sei hilabeteren buruan orain webgunean kokatu dugun lana "Gerrila Gipuzkoan (1808 - 1835)" aurkeztu zigun. Ikerketa burutzen zuen bitartean harreman estuak izan genituenez, bere jakinmin ase ezina, bere historiarekiko gogo bizia eta engaiamendua ezagutzeko aukera izan genuen.\nLehenengo Karlistadako euskal gerrilari buruzko bere tesia prestatzen ari zen Koloniako unibertsitatean eta guretzat egindako lana bere helburua betetzeko zubi bat bihurtu zen. Lan benetan interesgarria burutu zuen eta gure aldizkariaren bigarren alean "Azterketa Historikoak II" argitaratu genuen. Egun, gure aldetik omenaldirik onena bere lanaren zabalkundea dena pentsatuz, webgunean pdf modura kokatzea erabaki dugu.\nEuskal Herria biziki maite zuen eta gure arazoez kezkatua zegoen, baina bere baikortasuna kutsatzen zuenetakoa zen eta beti irtenbideak aurrikusteko gai. Alemania eta Euskal Herriaren arteko harremanak sakontzea izan zen bere helburua. Horregatik idatzi zuen "Baskische Geschichte", Euskal Herriaren historia alemanez, 1997.ean argitaratua. Ordurako Gernikan bizi zen eta bertako kultur erakundeetan buru belarri lanean murgilduta zebilen. Honela jarraitu du gaitzak gure artetik eraman duen arte.\nZumalakarregi Museoko langile guztien izenean, ez adiorik Mikel!


Literaturaren izaera txirrindulariari buruz (gehiago) — Eibar.ORG | Eibarko peoria\nHemen zaude: Hasiera / Blogak / Volgako Batelariak / Literaturaren izaera txirrindulariari buruz (gehiago)\nLiteraturaren izaera txirrindulariari buruz (gehiago)\nIban Zaldua 2006/08/01 13:30\nRafael Reig-en Manual de literatura para caníbales irakurtzen ari nintzen, belaunaldi literarioen kontua eta txirrindularitza lotzen zituen pasarte hau irakurri nuenean. Harrituta geratu nintzen: Jon Alonsoren "Tropela" artikuluak eskola egin al du Ebroz hegoaldeko lurralde idor eta etsaietan? Edo uste genuena baino ebidenteagoa (eta, ondorioz, unibertsalagoa) al da alegoria, metafora, sinekdokea edo dena delako tropoa? Edonola ere, azkeneko Tour drogoso hau pasatu berria dela aprobetxatuz, literaturaren ikuspegi ez guztiz berri baina bai lotsagabe samar eta argitzaile horren itzulpena aitzakia ona da liburu benetan dibertigarri bat gomendatzeko.\nZeren eta Manual de literatura para caníbales (Bartzelona, Debate, 2006) espainiar literatura garaikidearen azterketa zorrotz bezain jostaria baita. Zorrotza da, egileak ondo baino hobeto ezagutzen duelako gaia (arlo horretako unibertsitate-irakaslea da, hori, printzipioz, ezerren bermea ez den arren, badakit: baina kasu honetan, bada, hitza ematen dizuet; kontuan hartu, besteak beste, Reigen doktorego-tesiaren izenburua hauxe izan zela: Mujeres por entregas: la prostituta en la novela del XIX). Izan ere, atal bakoitzaren amaieran galdetegi bat dakar, eskuliburu estatubatuarrek egin ohi duten bezala, eta "Gehiago jakiteko" deituriko beste bat, irakurketa gomendatuekin. Eta haien edukia, ondoren esango dudanarekin kontraesankorra badirudi ere (ez da), oso kontuan hartzekoa da.\nEta jostaria da umore dosi handiez idatzita dagoelako. Adibidez, 98ko Belaunaldiari dagokion amaierako galdetegian hau bezalako kuestioak aurki ditzakegu: "1. Har ezazu ausaz Azorín-en testu bat. Azpimarratu hitz ezezagun guztiak. Aurkitu horien esanahia eta, ondoren, ordezka itzazu sinonimo arruntengatik. Beste kolore bateko harkatz batez, ezabatu errepikapen guztiak. Zer geratzen zaizu? Orain, labur itzazu hiru esaldi horiek ideia bakar batean eta aurkez ezazu tabernan zurea balitz bezala. Baldin eta norbaitek esaten duzuna interesgarritzat hartuko balu, itzuli etxera eta errepika ezazu berriro prozesua". Atal bereko "Gehiago jakiteko" amaieran, berriz, hala dio: "Moderazioz irakurri Unamuno. Hasi saiakerekin. El sentimiento trágico de la vida, izenburu hori izan arren, bere lanik barregarriena da ziurrenik. Ondoren irakurri bere nobeletakoren bat eta saiatu zaitez zuzentzen beraren begien bistako argumentu-hutsak (adibidez La tía Tulan). Ez galdu denbora Maeztu irakurtzen".\nJostaria da halaber lanaren egitura. Azken aldi honetan esperientzia ez bereziki atseginen bat izan dudan arren, aitortu beharra daukat obra honetan egoki uztartzen duela egileak hari nobelistikoa eta saiakeraren (edo, kasu honetan, eskuliburuaren) izpiritua: bai, Manual de literatura para caníbales saiakera-nobela horietako bat da, baina balizko irakurleak ez luke izutu behar. Bertan Belinchón familiaren historia kontatzen zaigu, belaunaldiz belaunaldi, XIX. mendearen hasieratik. Belaunaldi bakoitzean, jakina, idazle bat dago, baina, zoritxarrez, bizi den garaiari dagokion mugimendu literarioarekiko "atzeratuta" doa beti: Erromantizismoaren garaiko Agustín Belinchón, adibidez, neoklasizismoaren jarraitzailea da; Errealismoa eta Naturalismoa nagusi diren unean, Fonsito Belinchón erromantikoa da noski; modernistak perretxikoen moduan ugaltzen ari zirenean, eleberri errealista erraldoi bat idazten setatzen da José Nepomuceno Belinchón, etab., etab.\nLiburuaz (gehiago) disfrutatzeko gomendagarria da espainiar literaturaren ezagutza minimo bat izatea, garai bateko batxilergo mailakoa gutxienez (ez baitakit une hauetan nola ematen den gai hau gure institutu, eskola eta ikastoletan). Esaterako, Fonsito Belinchónen txikiteo-koadrilakoak dira Benito Pérez Galdós eta Juanito Santa Cruz, Fortunata y Jacintaren protagonista, eta diskisizio literarioen arteko eszenetan Charitorekin endredatzen dira, Galdósek Jacinta bihurtuko duena bere eleberrian. Beste era batean esanda, pasarte horiei atsegin gehiago aterako diegu Fortunata y Jacinta irakurri badugu (Luzioren oharra: edo telesaila ikusi badugu...), baina ez da behar-beharrezkoa [nota bene: Reigentzat Fortunata y Jacinta "garai guztietako espainiar nobelarik onena da (bai, Cervantes hor egonda ere)"].\nLanaren egilea Rafael Reig da (Cangas de Onís, 1963), azken aldi honetako espainiar nobelagile interesgarrienetako bat. Umorea eta generoen gurutzaketa dira, akaso, bere ikur literariorik nabarmenenak, eta batzuek Espainian roman-fusion delako joeraren (hots, etiketaren) ordezkaririk behinena kontsideratzen dute. Horren adibide garbia da Sangre a borbotones nobela (2002), egile honen gomendagarrietako bat nire ustez: thriller-a, zientzia fikzioa eta metaliteratura ondo nahastuta eta irakurketa-maila posible ezberdinekin. Bere beste nobela batzuk hauek dira: Esa oscura gente (1990), Autobiografía de Marilyn Monroe (1992), La fórmula Omega(1998), Guapa de cara (2002) eta Hazañas del capitán Carpeto (2005). Suerte pixka batekin, eta aldizkari honen idazkuntza kontseilu agurgarriak onartu ezkero, elkarrizketaren bat egingo diogu hilabete hauetako batean.\nOrdura arte, goian aipatu bezala, Jon Alonsoren Tropela fundazional hura gogorarazi didan pasarte txirrindularia eta, edonola ere, literatur sistema garaikideen ezaugarri batzuen analisi zorrotza bezain argia; agerikoa den bezala, Manual de literatura para caníbales liburuaren Lehenengo Gaitik atera dut, Erromantizismoari buruzkoa eta "Ornitorrinkoen matxinada" izenburua daramana:\nIraultza Burgesak Antzinako Erregimena garbira pasatu zuen ondoz ondoko emendakinen, ezabaketen eta zuzenketen bitartez: iraultza politikoa, konstituzionala, juridikoa, industriala, koloniala... Ez zuen soilik erabaki bozen bidez errege bat gillotinatzea, artea ere hankaz gora jarri zuen. Nori inporta zaio soneto bat, Adam Smithen jostorratz fabrikarekin konparatuta? Zer leku betetzen du artistak lanaren banaketa berrian? Zein da egloga baten gizarte-funtzioa merkatuaren esku ikusezinaren aurrean? Edo Larrak, literato gazteak, hitzontzi gaixoak bere buruari galdetzen zion bezala: zein da publikoa eta non demontre dago?\nOrdura arte artistek butaka zenbakiduna izan zuten boteretsuen antzokian. Zalantzarik ez, bufoiarena edo apaingarriarena egiten zuten, on Kixotek dukeen jauregian bezala, baina trukean Baratariako intsulak jaso ohi zituzten.\n–Eta orain, zer egingo dugu, XIX. mende betean? –galdetzen zuten lumadunek.\nAnezka hegalariaren, lurrinezko makinaren, trenbidearen, parlamentuen eta nazionalitateen asmazioaren ondoren, ikarak hartuta zegoen beren oinek zapaltzen zuten lurra. Atsekabetuta, burumakur, harrituta eta mihimotz sentitzen ziren.\n–Izan gaitezen zintzoak, jaunak: honela ez goaz inora –tematzen zitzaien lagunei Espronceda, hortzekin jaio zen gizona.\nAzken batean, literatura hauxe besterik ez da: bere etxean dagoen eta pijamaz idazten jartzen den morroi bat. Lagun temati horrek idatzi eta idatzi egiten du, gelditu gabe, liburu bat amaitzea lortzen duen arte. Gero beste pertsona batek inprimatzen du, beste batek banatzen du eta, ibilbidearen amaieran, beti agertzen da beste bat, bere etxean ere bai, zapatarik gabe irakurtzen hasten dena, oinak mahai gainean ipinita. Hori da fenomeno literarioa. Ez gehiago. Morroi nekatu batzuk, betzuloekin, pijamaz jantzita idazten dutenak. Emakume logaletuak tren-bagoi batean. Erosoago irakurri ahal izateko ortozten diren gizonak. Patioaren txoko batean murgilduta jolas-ordu osoa pasatzen duten haurrak.\n–Errepikatu beharrean nago, adiskideak: honela ez goaz inora –tematzen ziren XIX. mendeko idazlari nahigabetuak–. Hau guztia, azken batean, nori axola zaio?\n–Koxka –arriskatu zen norbait– literatura gertakari bihurtzean datza.\n–Ondo ikusia: hortxe dago auziaren iltzea!\nHori zen gakoa: benetako gizarte gertakari bat. Ebidentzia ezeztatu beharra zegoen, hortaz. Kontua ez zen jadanik pijamaz jantzitako poligrafo tematia, ez emakume pentsakorra, ez irakurle oinutsa, ezta zokoratutako umea ere, irakurtzeko mihiaren punta ateratzen duena begiak orrialdera itsatsita dituelarik. Jende ilun hori antzarrak ferratzera joan zitekeen: izebergaren mutur bihurtuko ziren (haiek bezain higuingarria den esamolde bat erabiltzearren). Erabakigarriena zen literatura gertakari bilakatzea, gizarte-egoera baten adierazpen, are belaunaldi oso baten sentsibilitate... Horretara jarrita, zergatik ez? Kalera burua tente irten ahal izateko kristo guztiak ezagutu beharreko zerbait.\n–Literatur mugimendu bat, esan nahi duzu?\n–Hain xuxen ere!\n–Izan gaitezen erromantikoak, beraz; bidal dezagun Arrazoia lo egitera, eta sor ditzagun munstroak. Egin dezagun ornitorrinkoarena, adiskideak!\nBingo! Hura izan zen haien eureka. Azkenik, topatu zuten konponbidea. Une horretatik aurrera, literaturaren historia mugimendu literarioen historia bihurtuko da: Espainiako itzuliko txirrindularitza-taldeek jokatzen duten txandakako lasterketa: hurrenez hurren erromantikoak, naturalistak, modernistak, surrealistak, novísimoak eta abar, bakoitza bere estrategiarekin, bere zuzendari teknikoarekin eta atzean gelditu direnak jasotzeko erratz-autoarekin.\nTxirrindularitza lasterketetan bezala, azkenean batek bakarrik irabaz dezake, hori onartu beharra dago. Lasterkari bakarra igotzen da podiora andereño ederraren musua jasotzeko eta txanpan botila irekitzeko. Batek soilik jantziko du legendazko maillot horia (agian lehenago aipatutako lagun setatiak, gau osoa pijamaz jantzita idazten pasatzen duen hark?). Beste guztiak babesleak dira, laguntzaileak, mirabeak, jaurtitzaileak… tropeleko txirrindulari zintzoak, liderraren, sailkapen orokorrean hobekien dabilenaren zerbitzura. 27ko Belaunaldia taldean, esaterako, lider eztabaidaezinak, García Lorcak, luxuzko laguntzaileak izan zituen, hala nola Altolaguirre edo Villalón, eta une haietan izan zezakeen zuzendari tekniko onena: Ortega und Gasset, Alemanian diziplina teutondarrarekin prestatua. García Lorca podiora igo zen, bai, baina beste askok ere garaikurrak eraman zituzten.\nTxirrindularitza lasterketetan bezala, ia denek dute helmuga bolanteren bat irabazteko aukera (Pedro Salinasek, adibidez, edo Dámaso Alonsok), edo Mendiko Erregearen maillot titaduna janztekoa (Rafael Albertik egin zuen bezala), edo bakarkako ihesaldi ikusgarri bat protagonizatzekoa (Miguel Hernándezena edo Luis Cernudarena), edo erlojupeko bat irabaztekoa (Vicente Aleixandre), edo Erregulartasunaren saria eramatekoa (sari hits eta iluna, Jorge Guilléni eman zitzaiona). Denetik egon behar du: igotzaile petoak eta sprinterrak, sonetoak manufakturatzen dituztenak edo soilik eleberri poliziakoak idazten dituzten morroiak dauden bezalaxe.\nIzan zen ahalegin aurrekaririk, jakina. Berceok bere mester de clerecía taldea prestatu zuen aurkako taldearen kontra aritzeko, mester de juglaria delakoa; humanistek talde garaiezina eratu zuten Rotterdameko Erasmoren zuzendaritza teknikopean; Lope de Vegak ezkerreko poltsikotik atera zuen bere “komediak egiteko arte berria”, eta abar.\nAlabaina Erromantizismotik aurrera hasi zen, azkenik, gauza serioski antolatzen, nahita, prestatzaile fisikoarekin, masajistarekin, babesleekin, aleaziozko gurpilekin eta erdibitutako meloiak diruditen kasko horiekin.\nErromantizismoa aurreneko literatur mugimendua da, zentzu modernoan.\nNola bururatu zitzaien Espronceda eta konpainiari?\nHorixe ba, nola bururatu zitzaien Espronceda eta besteei, eta ondoren datorren guztia irakurtzea nahi izanez gero, badakizue.


BURUNDANGA: ERREALITATE EDO MITO « AI LAKET!!\nBURUNDANGA: ERREALITATE EDO MITO\n(Pdf) Burundanga, errealitate edo mito\nNoizean behien, zoritxarrez maiztasun dexenterekin, komunikabideetara salto egiten duen sustantzia baten inguruan arituko gara: Burundanga. Droga honen inguruan asko esan eta idatzi da eta batez ere eraso sexualei edo “sumisio kimikoari” lotu zaio bere erabilera.\nBadakigu egun komunikabideek duten indarra eta kasu batzuetan drogekin gertatzen dena da iturri batzuek helarazten dituzten mezuak alarmismora eta sentsazionalismora jotzen dutela, 2 gauza lortuz: alde batetik, biolentzian eta eraso sexualetan fokoa jarri beharrean, agian tartean egon den droga batean fokoa jartzen dutela; eta beste alde batetik, zabaltzen duten informazioa ezagupenean eta datu zientifiko eta objetiktiboetan oinarritu beharrean, mitoetan oinarritutzen dela.\nGauzak horrela izanik, egun burundangaren inguruan alarmismo handia piztu da, baina zer diote datuek? Justifikatua al dago hainbeteko fama droga baten inguruan?\nAi Laket!!etik komunikabideei ardura eskatzen diegu drogen inguruan hitzegiterakoan, izan ere desinformazioak eta beldurrak ez du hezitzen eta prebentzioari mesede gutxi egin diezaioeki. Horregaitik Burundangaren inguruan zabaldu diren informazioak aztertuko ditugu eta ebidentzia zientifikoarekin kontrastatu.\nHorretarako hainbat adituren artikulu eta elkarrizketara jo dut, besteak beste, Koldo Callado (EHU-ko Famarkazia irakaslea); Fernando Caudevilla (Medikua, kalamu, kokaina eta sintesi drogen aditua eta Energy Control kolektiboko kidea), Inés Gimezen-en hausnarketak (Pikara Magazine-ko kazetaria), Justo Giner (Oviedoko Unibertsitateko Kimika doktorea).\nHasteko garrantzitsua da Burundagaz hitzegiten ari garenean zertaz ari garen jakitea. Burundanga hitzaren jatorria Kolonbian kokatzen da, bertan Eskopolamina sustantziari horrela deitzen diote kalean.\nEskopolaminaren edo burundangaren inguruan hainbat ideia zabaldu dira, batzuek mitoak:\n1. Sustantzia berria dela. Eskopolamina ez da sustantzia berria eta bere efektu toxikoak hainbat manualetan dokumentatutak daude, izan ere, medikuntzan 500 urte baino gehiagoko erabilera izan du. Garai batean medikuntzan erabilia izan da, mareoak ekiditeko botiketan edo oftanmologoek ere erabili izan dute begi nini dilatatzeko. Baina egun sustantzia honen erabilera medikuntzan oso eskasa da, izan ere, efektu hauek lortzeko badira bestelako sustantzia seguruagoak.\n2. Anmesia eragiten duela eta borondatea ezabatzen duela. Dokumentatua dagoen sustantzia bat den heinean bere efektuen inguruko informazio zientifikoa aurkitu dezakegu. Betiere gogoratu, droga baten efektuez hitz egiterakoan faktore asko kontuan kontuan hartu behar ditugula: hartzen duen pertsona eta bere ezaugarri fisiko eta psikologikoak; hartzen den modua, kantitatea, inguruan, beste sustantziaren batekin batera hartu den, e.a. Eskopolamina nerbio sistema zentralaren depresorea da eta memorian alterazioak eragin ditzakela egiaztatu da, adibidez, amensia. Honelako efektuak bestelako sustantzia depresoreekin ere pairatu daitezke, oso hurrutira joan gabe alkoholarekin adibidez. Dokumentatuak dauden bestelako efektuak dira: begi ninia dilatatzea, ahoa lehortzea, irensteko zailtasunak izatea, borroso ikustea, sukar altua izatea, arritmia, arnasteko zailtasunak izatea edo takikardia, besteak beste.\nBorondatea ezabatzeko gaitasunari dagokionez berriz, ez dago dokumentu zientifikorik baieztatzen duenik. Sumisio kimikoaren ideia edo borondatea ezabatzearena oso ideia interesgarria da gizakiarentzat eta ez pentsa oharkabean pasatu denik. XX. Mendean Inteligentzia Zerbitzuentzat obsesio bat izan zen “egiaren sueroa” bilatzea eta froga ugari egin zituzten galdeketetan. EEUU-etan adibidez eskopolamina eta beste hainbat sustantzia (DMT, MDA, benzodiazepinak, e.a. ) erabili zituzten nahi zuten informazioa ateratzeko baina emaitzak ez ziren esperotakoak izan, ez baizuten bilatzen zuten efektua lortu. Eskopolaminarekin konkretuki gainera azaltzen ziren efektuak ez ziren batere baliagarriak etsailei informazioa ateratzeko, buruko minak, aluzinazioak edo ahoa gehiegi lehortzea lortzen baitzuten.\nBeraz, ikerkuntza zientifikoaren arabera ez da egia eskopolaminak borondatea ezabatzen duenik. Adituen arabera, egia da bere kontsumoak juizio kritikoa gutxitu dezakeela edo kontrola galtzearen sentzazioa eragin dezakeela, baina hau ez da eskopolaminaren ezaugarri berezi bat, alkohola, GBH edo benzodiazepina bezalako sustantzia depresoreekin ere gertatzen baita.\n3. Sustantzia honen efektuak berealakoak dira eta oso erraza da administratzea. Burundangaren efektuak ez dira bapatekoak, hartu eta 15 minutuetara hasten dira efektuak.Gainera pertsona batetik bestera aldea egongo da. Agian norbaitek pentsatuko zuen putz egiten dizutela eta beherala eragina izango duela eta ez da horrela. Bere administrazioa ez da hain erraza, kontuan hartu behar dugu, sustantzia honen segurtasun margina txikia da, segurtasun margina, dosi aktiboaren eta dosi mortalaren arteko tarteari deitzen zaio. Ez da manejatzeko sustantzia errez bat, dosi aktiboaren eta sobredosiaren artean ez baitago alde handirik eta beraz dosia gaindituz gero kontsumoa mortala izan daiteke.\n4. Sustantzia hau analisietan detektatzea ez da posible, gorputzak oso azkar ezabatzen baitu. Egia da beste sustantzia batzuekin alderatuz, denbora gutxiz detektatu daitekela, baina kimikoen arabera odolean ondorengo 6 orduetan antzeman daiteke eta gernuan 2 egunez. Zentzu honetan, interesgarria litzateke osasun zerbitzuek hausnarketa bat egitea eraso sexualak ematen direnean martxan jarri beharreko protokoloen inguruan, adibidez, analisi espezifikoen inguruan.\nBestaldetik, edonork sumisio quimikoa jaso badu, ez luke poliziarengana eta osasun zentroetara berandu joan behar, lehen bailehen joan beharko ginateke. Batzuetan ezjakintasuna, konfusioa edo ez onartzea nagusitzen da eta aukera bat galtzen da analisien bitartez edozein substantzia detektatzeko.\n5, Sustantzia hau kalean dago, erasotzaileen eskura. Ezinezkoa da %100era kalean zer dabilen jakitea baina hainbat datuak pista batzuek eman diezaizkigute. Espainian kasu bakar batean baieztatu da. Lehengo urteko udaberrian gertatu zen eta gizon batek bere emazte ohia erasotzeko erabili zuen, ez zen eraso sexual bat izan. Lehen aldia da sustantzia honen presentzia baieztatzen dela eta adituen arabera kasu puntual bat litzateke.\nEskuragarritasunari dagokionez, esan behar da, Espainiako barne-arazoetako ministerioak kapitulu bat eskaintzen dio poliziak detektatutako sustantziei. 2003 eta 2013 urte bitarteko txostenetan ez da behin ere azaltzen eskopolamina espainiar estatuan aurkitu denik. Drogen analisiak burutzen ditugun kolektiboek ere ez dugu halakorik aurkitu. Ai Laket!!en konkretuki 2002. urtetik daramagu erabiltzaileen eskutik laginak jasotzen eta ez dugu sustantzia hau inoiz aurkitu.\nDatu hauek jakinda ez da erraza ulertzea zergaitik eman zaion honenbesteko fama sustantzia honi. Eraso bat ematen denean, erasoan arreta jarri beharrean albistea burundangan zentratzen denean, drogen inguruko politika prohibizionistak bilatzen duen beldurra eta estigma soziala zabaltzen da, erosen atzean dagoen arazo estrukturalean arreta jarri beharrean. Berriro ere emakumeoi ezartzen digute erasoak ekiditeko ardura, batzuetan zeharka eta besteetan zuzenean, arruntak baitira “kontuz zer hartzen duzun” edo “kontua izan zure edariarekin” eta honelako mezuak.\nGainera, gure inguruan badaude bestelako sustantzia eskuragarriagoak euren presentzia eraso sexualetan egiaztatuta daudena hainbat ikerketen arabera. Londresen esate baerako, 2000 eta 2003 urte artean Zerbitzu Forense Zientifikoak 1014 eraso sexual aztertu zituen eta %48an akohola tartean zegoela baieztatu zuten, kasuen %2an bestelako droga sedanteak aurkitu zituzten.\nEspainian, Noctambulus-ek argitaratutako 2014/2015 txosteneandatu interesgarriak aurkitu ditzakegu honen arira. Noctambulus aisialdi textuinguruetan ematen diren eraso sexualen eta drogen erabileren arteko loturak aztertzen dituen behatokia da.\nAlde batetik, azkeneko hamarkadan Europa osoan gaueko aisialdi testuinguruetan biolentzia sexuala eta drogen kontsumoak hartu duen garrantzia aipatzen du. Txostenaren arabera, testuinguru honetan ematen diren eraso gehienak ez dira aurretik planifikatuak, eraso gehienen patroiak oportunistak dira, hau da, erasoa modu boluntarioan kontsumitu ostean pertsona baten egoeraz aprobetxaturik ematen dira. Gainera azpimarratzen du kasu gehienetan tartean dagoen sustantzia alkohola dela.\nBestalde, txostenak salatzen du, “sumisio kimikoaren” inguruan sortu den alarmak ardura kontsumitu duen erasotuan jartzen duela, erasotzaileen jarrerari ardura kenduz. Azpimarratzen du biolentzia sexual honen sustraia sexismoan eta kultura matxistan dagoela. Azken finean, drogek eskutatuta dagoen sexismoa azaleratzen dute. Drogen kontsumoak ez ditu gizonak erasotzaileak eta emakumeak biktimak bilakatzen, bestela zergaitik ez dira honelako jarrerak emakume kontsumitzaileetan ematen? Baina honelako mezuek ardura drogetan jartzen dute eta sinestarazten digute droga kontsumorik egon ezean, ez liratekeela honelako erasoak emango.\nGaueko aisialdi guneeak espazio sexistak izaten jarraitzen dute, nahiz eta emakumeok gizonek adina kontsumitu edo gure presentzia gero eta handiagoa den, izan ere, emakumeok ditugun arriskuak erabat ezberdinak dira. Zentzu honetan, Nonctambulusek zalatzen du prebentzio kanpainak gehienak emakumeoi zuzenduak daudela, egiten duguna eta gure jarrerak kontrolatzera eta mugatzera zuzenduta, eta urgentea dela diskurtso prebentibo hauek mutilei zuzentzea, jarrera eta portaera sexistetan arreta jarriz. Zergaitik jartzen dugu sarritan arreta gehiago biktimak izan diren emakume batzuen kontsumoak edo portaerak epaitzean, eta ez guztiz toleraezinak diren jarrera eta pertsonen borondatearen kontra doazen portaerak edo jarrerak epaitzera? Zergatik gizarteak gehiago zentsuratzen du drogak kontsumitu ostean kontrola galdu edo desinibizio momentu batean dagoen emakumea eta ez du zentsura berdina aplikatzen piropo desatsegin, begirada lizun edo ukipen baten aurrean? Zergatik drogen kontsumoa bilakatu daiteke gizonentzat aitzakia eta emakumeontzat erantzukizuna?\nEzinbestekoa da gaia arduraz jorratzea eta zabaltzen ditugun mezuetan eta bultzatzen ditugun jarreretan arreta jartzea.


Lanpostuak sortzeko eskatuko dugu ostegunean – abotsanitz.eus\n15 ekaina, 2020 Albisteak / Ekonomia / Udala\nLanpostuak sortzeko eskatuko dugu ostegunean\nUdal langile taldea osatzeko beharra aldarrikatuko dugu mozio bidez\nHondarribiko Udalak duen arazo larrienetako bat, larriena ez bada, pertsonalarena da. Batetik, langile taldeko lanpostu asko bete gabe daudelako. Eta bestetik, langileen %60tik gora behin-behinekoa delako.\nKoronabirusaren pandemiaren ondorioei aurre egiteko baliabide nahiko ditu Hondarribiko Udalak. Modu askotara lagundu dezake, eta horietatik eraginkorrena, lanpostu publiko eta iraunkorrak sortzea da.\nAbotsanitz Udal Taldeak udaleko langileen inguruko lanketa sakona egin du, departamentu bakoitzaren egoera aztertuz eta gabeziak detektatuz. Hala, ekaineko osoko bilkuran eztabaidara eramango du. Aurkeztutako mozioan honako puntuak bozkatzea proposatzen dugu:\n1.- 2015etik 2019 arteko epean onartuta dauden Enplegu Publikorako eskaintzak ekitaldi honetan gauzatzeko konpromisoa hartzea.\n2.- 2015 aurretik kontratatuta ditugun aldi baterako kontratu bidezko langileak eta obra modalitatez edo zerbitzu zehatzetarako kontratatutakoak lanpostuen zerrendan sartzea eta kontratazioa egonkortzeko konpromisoa hartzea.\n3.- Erretiroa hartzen duten langileen kontratazioa gauzatzeko konpromisoa hartzea.\n4.- Lanpostuen zerrenda berri bat egikaritzeko beharrezkoa den lanketa partekatua abiatzea, 2021 urte amaieran indarrean izateko konpromisoa hartuz.\n5.- Azpikontratatutako zerbitzuen bidez eskaintzen diren udal zerbitzuak udal langilego propioaren bitartez eskaintzeko hausnarketa prozesua irekitzea.


Abuztuan zehar, gutxienez langile batek galdu du bizia soldatapean lanean ari zela. Barakaldoko (Bizkaia) Usoa tailerrean izan zen, joan den abuztuaren 17an: lorezaintza lanetan jarduten zuen 42 urteko beharginak, eta orga bat eramaten ari zenean, "gaizki sentitu" eta "zorabiatu" egin zen. Argitu ez zituzten arrazoiak medio, han zendu zen.\nHandik hiru egunera egin zuten elkarretaratzea lankideek, enpresa batzordeak deituta. Hala, langilearen hilketa salatzeaz gain, haien lanpostuetan bizi dituzten "estresa, beldurra, prekarietatea eta segurtasunik eza" jarri zituzten jopuntuan. "Gaur egungo lan-baldintzak, estresa, beldurra, prekarietatea, behin-behinekotasuna, haien lanpostuetan hildako langileen zenbateko mingarri eta eskandalagarrien hazkuntza-salda eta funtsezko oinarria dira", salatu zuten langileek.\n2020. urtea hasi zenetik, gutxienez 37 behargin hil dituzte soldatapean lanean. Sindikatuek jasotako datuen arabera, 45era hel daiteke kopuru hori.\nZAURITU BAT TRAPAGARANEN\nAbuztuaren 21ean, 50 urteko langile bat zauritu zen Trapagarango (Bizkaia) lantoki batean. Makina batek harrapatuta geratu zen, eta suhiltzaileek erreskatatu ostean, Gurutzetako Unibertsitate Ospitalera eraman zuten.\nDESAGERTU BAT ZALDIBARREN\nBestalde, hainbat hedabidek abuztuaren 17an jakinarazi zuten gorpu baten aztarnak topatu zituztela Zaldibarko (Bizkaia) hondakindegian. Handik egun gutxira argitu zenez, iragan otsailaren 6an desagertutako bi beharginetako batenak ziren gorpuzkiak. Beste langileak, ordea, desagertuta segitzen du oraindik.


Barnes & Nobleren azken txostenaren berri on bat zen beren dendak oraindik irabazten ari direla. Ez dakigu duten marjinaren zer parte datorkien liburuetatik eta zenbat NOOKetik edo jostailuetatik eta jokoetatik, baina benetan berri ona da argitaletxeen salmententzat eta ikusgaitasunarentzat hain garrantzitsuak diren dendak oraindik itxuraz osasuntsu mantentzea.\nZoritxarrez, ezustekoa litzateke gauzak horrela luzaro jarraitzea. Internetera migratzen ari diren liburu-salmenten ehunekoak hazten jarraitzen du. Amazonek saltzen dituen paperezko liburuen salmentak igotzen jarraitzen dute (astiroago, jakina, baina beste guztienak beherantz doaz) eta ebooken salmentak hazten jarraitzen dute, gero jende gehiago ari delako eduki digitalekin ohitzen. Amazonek salmenta horien %60 gutxienez Kindle plataformaren bidez lortzen ditu.\n"Showrooming” terminoa ezaguna bihurtzen ari da liburuen negozioan diharduen jendearentzat, dendak arakatu ostean erosketak Interneten egiteko, kontsumitzaileek duten joera berria izendatzeko. Efektu hau partez bultzatzen duena Amazonek deskontu handiak egiteaz duen fama ondo merezia da — badirudi Amazonek saltzen duen liburu bakoitza argitaletxeak iradokitzen duen prezioaz azpitik saltzen duela eta dendetan liburu gehienak argitaletxeak ezarritako prezioan saltzen direla. (Jakingarria zen benetan New York Times artikulu batean esaten zena, Amazonen deskontuak murrizten ari zirela nabarmenduz, irakurle gutxi dituzten liburu akademikoak ere argitaletxeak iradokitako prezioaz azpitik saltzen ari zirela ikusteko.)\nAmazonen (edo Interneteko beste saltzaile batzuen) prezioak kontsultatzeko eskuko tresnak hain zabaldurik daudelarik, ez da harritzekoa showrooming-a hedatzea, baina liburu-dendei "sortzen duten balio guztia atzematea" eragozten die.\nAzken finean, irudidun liburuak eta haiek sortzen dituzten argitaletxeak izango dira aldaketa horien kalteak gehiena nozitzen dituztenak. Bi arrazoi nagusi daude horretarako. Bata da "testu soilak", narrazio-liburuek, hasieratik bukaerara irakurtzen direnek, ebookek bezain ondo funtzionatzen dutela. Horrek esan nahi du dagoeneko merkeagoak direla eta erraza da gero eta kontsumitzaile gehiagorentzat haiek era horretan erostea. (Eta argitaletxearen ikuspegitik, haien marjina — oraingoz behintzat — guztiz ordezkatua gertatzen dela paperetik digitalera migratzen duenean.) Beste arrazoia da eleberri bat ez dagoela zertan ikusi edo ukitu, erostea merezi duela erabakitzeko. Liburuaren barnea "ikusteko" edo bertan "bilaketak egiteko" gaitasunarekin ere, irudidun liburuen kontsumitzaile askok benetan paperezko liburua aztertu nahi dute, erostea erabaki aurretik. Horrelako liburuak dauzkaten dendak gero eta gutxiago direnez, gero eta zailagoa gertatzen zaio kontsumitzaileari hori egitea.\nHori dela eta bizitzen ari garen aldaketetako bat da edukiak "bere soilean" gero eta bideragarritasun eskasagoa duela dendetan. Amazonentzat edukiak bere negozioaren %20 baino gutxiago dira. Horrek abiatzea ahalbidetu zion eta oraindik balio handikoa gertatzen zaio, jendeak bilatzen eta erosten duen edukiak nola edo hala adierazten duelako zer gehiago saldu ahal dakiokeen. Gutxienez Amazonek Interneteko beste saltzaileen aldean duen arrakasta bere basea edukiak baino zabalagoa izatean datza.\nEdukiak soilik saltzea dinosauroa bihurtzen ari zaie denda fisikoei. Musika saltzen zuten eta bideoak alokatzen zituzten dendak ia erabat desagertu dira. Dendetan liburuentzako apalen espazioa ez da inoiz zehazki neurtu, baina batez ere liburuekin lan egiten duten dendek eskuragarri dutena duela bost urte, hau da, artean Borders negozioan zegoenean eta Barnes & Noblerenean eta beste saltzaile batzuen dendetan apaletan murrizketak egin aurretik, zutenaren erdia baino gutxiago izan daiteke. Ohiko argitaletxeen esperantzetako bat da denda independente txikiagoek ahulezia hori partez konpentsatuko dutela. Baina mota horretako dendek seguru asko irudidun liburuekin gutxiago lan egingo dute, bereziki irudidun liburu praktikoekin.\nHorrek guztiak abaguneak sor ditzake beste denda batzuentzat, bereziki, liburuak dituzten denda "bertikalentzat", esate baterako lorazaintzakoentzat, etxeko konponketetarako produktuak saltzen dituztenentzat, eta eskulanetarako materialak saltzen dituztenentzat. Ia edozein dendarentzat izan daiteke egokia liburu aukeratu batzuek edukitzea, beren bezeroak erakartzeko balio dezaketenak eta dendak dauzkan beste gauza batzuk erostera haiek bultza ditzaketenak.\nBaina hori egitea zaila da, liburuak erostea zaila delako denda guztientzat, eta bereziki zaila liburu-dendak ez diren beste dendentzat. Etsigarria gertatzen zaie, liburuen negozioak duen berezitasun batek, granularitate xeheak hain zuzen, liburuaren munduaren kanpotik datorren edonor etsiarazten duelako. Loratzaintzari, etxe-konponketari edo eskulanei buruzko 100 edo 500 erreferentzia eduki nahi dituen denda batek hainbat argitaletxetako liburuak beharko ditu, aukera egokia izateko. Eta eduki nahi dituen tituluak baino 10 edo 100 bider titulu gehiagoren artean egin beharko du aukera. Titulu berriak astero kaleratuko dira. Titulu bakoitzak denda bakoitzean 150, 250 edo 500 dolarreko salmentak izango ditu, dendan dagoen beste edozein produktuk baino txikiagoak.\nLiburu-dendak ez diren bestelako dendetako salmentez balia daitezkeen irudidun liburuen argitaletxe handienak ohartzen dira haiek beren etorkizunerako izan dezaketen garrantziaz. Abrams, Chronicle, Quarto, eta Workman-en tankerako argitaletxeetako jendearekin hitz egiten baduzu, guztiek esango dizute "salmenta bereziak", liburu-dendez kanpoko salmentak, kritikoak direla haien etorkizunerako.


Ipuin bat • ZUZEU\nIpuin bat –\nHizkuntza eta Nortasuna zeritzaten neba-arrebak beren lastozko txabolatxoan bizi ziren munduko bazter pollit batean. Lurraldea ederra zen, bazituen larradiak etxeko animaliak bazkatzeko, bazituen errekak, izokinak eta amuarrainak harrapatzeko eta bazituen mota guzietako fruta arbolak ere, fruitu goxoak eskueran zituztenak. Hizkuntza eta Nortasuna pozik bizi ziren horrenbesterekin txabola txiki hartan, ez zuten ezer gehiagoren beharrik.\nEgun batean ordea, eguraldia aldatzen hasi zen. Euria etengabe botatzen hasi zuen eta ez zuen inoiz ere atertzen. Zaparrada, zaparradaren atzetik eta jasa, jasaren ostean. Eta harrigarria badirudi ere, eurite horiek ez ziren gehiago sekula gelditu, betirako haien artean geratzeko heldu ziren eta bertan geratu ziren neba-arreben zoritxarrerako.\nAmuarrainik ez zen ments errekan horregatik, aziendek bazuten nahiko bazka, eta fruta arbola batzuek fruitua ematen jarraitu zuten etengabeko euripe hartan, baina txabolatxoa, ai txabolatxoa!, hura ez zen gauza izan euriteari eta euritearen ondorioei eusteko.\nAurrena teilatua izan zen, itoginez han eta hemen zarpailtzen hasi zena. Une batean ia guztia erorita zegoela, hormetako baten gaineko puskatxo bat baino ez zen geratzen Hizkuntza eta Nortasuna aterpe zitezen.\nEta okertzen den guztia okerragotu daitekeenez, egoera traketsari hostokoa heldu zitzaion: Txabolatxoak ez zuen inolako oinarririk (horren beharrik ez baitzuen aurreko egoeran) eta hormen eta teilatu hondakinen pisuaz, hainbesteko euriak beratu eta lohi bihurturiko lur hartan hondoratzen hasi zen, alde guztietatik zartatzen hasten zelarik orobat. Aitaren batean aterpe sastar ura ere galdu zuten neba-arrebek.\nIkusitakoarekin ikasita eta euritea inoiz atertuko ez zelakoan, etxe berri bat eraikitzeari ekin zioten. Lehenik eta behin, iraungo bazuen oinarri sendo baten gainean eraiki behar zela ohartu ziren, lehenago lur sendo izandako hura buztindia zelako honezkero. Inguruan harriak biltzen hasi ziren eta pila handi bat osatu zutenean oinarri eder bat prestatu zioten haien etxe berria izango zenari. Gauza berria zenez, ez zuten izenik oinarri horrentzako eta Autoestima deitu zioten.\nAutoestima sendo itxurakoa prest egon zenean, etxe berria izango zenaren hormak eraikitzen hasi ziren haren gainean. Aurreko txabolako horma arin haiek ez bezalakoak egin zituzten, harrizko eta lodi. Hormatzar haiek eraikitzen bukatu zutenean harro begiratu zioten haien lanaren emaitzari. Hura ere berria izaki eta, ez zuten harentzako hitzik. Erresistentzia deitzea deliberatu zuten.\nHizkuntza eta Nortasuna neba-arrebek bazuten beraz non babestu, hainbeste lan egin ondoren. Gaueko piztien beldur ez ziren izango aurrerantzean, harrizko hormatzar haien barrenean. Babesa bai baina aterperik ez ordea. Txabola erdi erori hartan baino okerrago zeuden, han sikiera teilatu puska txiki batek aterpetzen zituelako eta, euripetik. Orain oinarri sendoagoa zuten orduan baino, hormatzar ikusgarriak, baina teilatua falta zen. Blai eginda bizitzera kondenaturik zeuden hura eraiki artean. Eta blai eginda ezin zara betirako bizi, jakina. Hiruetako bat: aterpea osatzen asmatzen duzu lar euritsu bilakatu den lurralde horretatik alde egiten duzu, auskalo nora, edo gaitzak jota hiltzen zara besterik gabe.\nTeilatua egitea ez zen bromako kontua ordea. Etxe berriari teilatua ematea ez zen txabolatxoari teilatua ematea bezain lan erraza. Handiagoa zelako eta askoz astunagoa zelako. Gainera ohartuta zeuden hormatzarren pisuarekin, oinarria amiñi bat hondoratu ote zen, eta horrek garbi erakutsi zien paratu zuten oinarri hura, agian nahikoa zela hormatzarrei eusteko, baina gainean teilatua ipini behar bazen, ezingo ziola eutsi, eta ezertan hasterako hura gehiago sendotu beharko zutela aurrena.\nEta horretantxe ziharduten ikusi nituen azken aldian. Ez dakit oinarria sendotzeko lanak nola daroazten, edo teilatua eraikitzen hasiak ote diren. Esan zidaten azkenengo gauza izan zen, pentsatu zutela izena teilaturako: Nagusigoa ipini behar ziotela.\nIpuin bat Ipuin bat\neuskera, herri nortasuna


Ostiralean Lantzera, eta Ostegun Gizenean... : Oarsoaldeko Hitza\nOstiralean Lantzera, eta Ostegun Gizenean...\nAlkartasuna dantza taldeak Lantzeko zortzikoa irakasteko tailerra antolatu du gaurko.\nOstiralean Lantzeko inauteria ospatuko dute Antxon, eta Ostegun Gizena, berriz, hurrengo milurtekora bidaia.\nDuela urte batzuetatik hona Lantzeko inauteria ospatzen da Pasai Antxon ostiralen argalean. Pasaia Lezo Lizeoko ikasle txikienek zabaldu ohi dute festa, gurasoen aurrean dantzatuta, ikastolako jolastokian, eta arratsaldean berriz, Alkartasuna Dantza Taldearen eskutik irteten dira kalera, Mielotxin eta beren lagunak.\nAlkartasuna dantza taldeak ostiraleko festa indartu nahi du, eta helburu horrekin entsegu ireki bat antolatu du gaurko, herritarrak lantzeko zortzikoa dantzatzen ikas dezaten. 18:00etan elkartuko dira azokan, bi orduko saioa egiteko.\nHorrez gain, dantza taldeak iragarri du aurten Ostegun Gizena ere ospatzeko asmoa dutela. Antxoko Gazte Asanbladak aurtengorako plazaratutako gaia bere egin –etorkizuna– eta hemendik 1000 urtera gertatuko dena irudikatuz kaleratuko direla iragarri dute.\nIrudimena eta sormena nagusi aurtengo Antxoko inauterietan, zalantzarik ez da.


Liburu berria: Hizkuntza aniztasuna, hizkuntza gutxiagotuak eta garapen iraunkorra - Munduko Hizkuntza Ondarearen UNESCO Katedra - Munduko Hizkuntza Ondarearen UNESCO Katedra - UPV/EHU\nLiburu berria: Hizkuntza aniztasuna, hizkuntza gutxiagotuak eta garapen iraunkorra\nInprimatu Liburu berria: Hizkuntza aniztasuna, hizkuntza gutxiagotuak eta garapen iraunkorra\nLehenengo argitaratze data: 2019/10/21\nKatedrako koordinatzaile ohia den Itziar Idiazabalek eta katedrako teknikari ohia den Manel Perez Caurelek, liburu bat editatu dute UPV/EHUko Munduko Hizkuntza Ondarearen UNESCO Katedraren izenean.\nLiburua "Hizkuntza aniztasuna, hizkuntza gutxiagotuak eta garapen iraunkorra" da eta Idiazabalek berak idatzitako sarreraz gain, 12 kapitulu ditu. Dohainik deskargatu daiteke esteka honetan: labur.eus/IdiazabalPerezCaurel\nLehenengo 6 kapituluak hizkuntza aniztasunari eta garapen iraunkorrari buruzkoak dira eta beste 6ak hizkuntza egoera zehatzei buruzko ikerketak dira. Liburua osatzeko gai horietan adituak diren hainbat ikerlarik parte hartu dute:\n1.kapituluaren egilea: Suzanne Romaine, University of Oxfordeko irakaslea\n2.kapituluaren egileak: Christopher Moseley, World Atlas of Languages berriko editore batzordeko kidea, eta Kristen Tcherneshoff, Wikitongues komunitateko zuzendaria.\n3.kapituluaren egilea: H. Ekkehard Wolff, Universität Leipzigeko irakasle emeritua.\n4.kapituluaren egilea: Alicia Fuentes-Calle, University of Yorkeko ikertzaile elkartua.\n5.kapituluaren egilea: Carol Benson, Columbia Universityko irakasle elkartua.\n6.kapituluaren egilea: M. Carme Junyent, Universitat de Barcelonako irakaslea.\n7.kapituluaren egileak: Etienne Sadembouo eta Gabriel D. Djomeni, Université de Yaoundé 1eko irakasleak.\n8.kapituluaren egilea: José Antonio Flores Farfán, CIESASeko ikertzailea.\n9.kapituluaren egilea: Inge Sichra, Universidad Mayor de San Simóneko irakaslea.\n10.kapituluaren egileak: Yamina El Kirat El Allame eta Yassine Boussagui, Université Mohammed V de Rabatekoak.\n11.kapituluaren egilea: Irène Rabenoro, Université d' Antananarivoko irakaslea.\n12.kapituluaren egilea: Patxi Baztarrika, Hizkuntza Politikako sailburuordea 8 urtez.\nLiburuaren lehenengo aurkezpen ofiziala urriaren 21ean izan zen "Hizkuntza Indigenen Nazioarteko Urtea eta Garapen Iraunkorrerako Helburuak" jardunaldian. Jardunaldiari buruzko informazio gehiago hemen.\nBeste aurkezpen ofizial bat egingo dute Itziar Idiazabalek eta Patxi Bazterrikak. Horren berri emango dugu laster.


Sailkatugabeak | Arrasateko udal ludotekak\n2018(e)ko azaroaren 22a -n Arrasateko udal ludotekak-kargitaratuta\nKaixo kaixo Arrasateko ludoteketatik!\nHemendik aurrera gure berri izan nahi baduzue, eta orain arte bezala ludoteketan suertatzen diren bitxikeria guztiak jarraitu nahi badituzue Arrasateko udaleko webgunetik egin beharko duzue: https://www.arrasate.eus/eu/udala/udal-sail-eta-zerbitzuak/gazteria/ludotekak\n2018(e)ko azaroaren 15a -n Arrasateko udal ludotekak-kargitaratuta\nAzaroko hilabetea ekintza bereziz betea datorkigu. Jakingo duzuenez, ostiralero ekintza ezberdinak burutuko dira ludotekako bazkideentzako. Dagoeneko parte hartu dugu lehenengoko ekintza berezian PARKOURRA.\nGasteizeko APE (Arabatarren Parkour Taldea) taldearen eskutik Aldai parkearen inguruetan jaso genuen ikastaroa. Txatxilipurdika eta jauzika primeran aritu ginen arratsalde guztian zehar. Bihar, aldiz, Goizane Arce-ren eskutik TXAKURREKIN EMOZIOAK lantzeko aukera izango dugu, hau, Okendoko ludotekan izango delarik.\nEkintza bereziekin amaitzeko, azaroak 23, ostirala, DANTZA GANBIARRAK ezagutu eta gorputza astinduko dugu. Anima zaitezte izen ematera!\nBestalde, joan den larunbatean, ludotekariak Osintxun izan ginen. Karaokearekin herria girotu eta haurrentzako jolas erraldoiak eraman genituen. Horrez gain, txokolate beroa dastatu genuen.\n2018(e)ko azaroaren 8a -n Arrasateko udal ludotekak-kargitaratuta\nKAIXO KAIXO OKENDOTIK!!!\nUrria indartsu amaitu dugu ludoteketan! alde batetik, “probatu eta gozatu” ekimenaz disfrutatu ahal izan genuen eta umeek primeran pasatu zuten jolas berriak ezagutuz. Jolas batzuk ikaragarri gustatu zitzaizkienez ea batzuk ludotekara ekartzen ditugun!!\nBestetik, Urriak 31ean Gaba Baltza ospatu genuen. Urri guztia pasa dugu egun hau girotzen: beldurrezko eta heriotzaren inguruko ipuin kontaketak, beldur etxea eraiki eta bisitatu, eskulanak, kukumarroren mozorroak… A zer nolako interesa sortzen duen egun honek haurrengan eta a zer nolako alternatiba ederra Halloween egunarentzat!\nEta hau hasiera besterik ez da izan… Azaroa are eta indartsuago bai dator!!! Adi egon zaitezte gure ekintzekin!\n2018(e)ko urriaren 25a -n Arrasateko udal ludotekak-kargitaratuta\nKaixo kaixo Usaetxetik,\nJakingo duzuen moduan gaba baltza ospatuko dugu Arrasateko kaleetan zehar urriaren 31an. Hori ospatzeko Arrasateko hiru gune ezberdinetatik kalejira egin eta Monterron parkean ekitaldi nagusia egingo dugu. Hau girotze aldera,Usaetxeko ludotekako lagunak, gure itxura aldatu eta kukumarroz jantziko gara. Tela, artazi eta hariak hartu eta mozorroa egiten aritu gara buru belarri arratsaldetan.\nHonetaz gain, ludotekan txikienekin ipuin kontaketa ere egin genuen.\nGainera, egunean bertan Monterron apaintzeko kalabazak egiten artitu gara.\nBestalde, egunerokotasuneko dinamikan tela akrobatikoak txertatu ditu eta a ze nolako arrakasta izan duten. Izugarrizko akrobaziak egiten aritu gara egun hauetan!\nEZ AHAZTU AHAZTU! Urriaren 31an Gaba Baltzan hitzordua dugula!!! Kukumarru eta laguntxoak zai ditugu!\n2018(e)ko urriaren 18a -n Arrasateko udal ludotekak-kargitaratuta\nKurtso berria hasi denetik eguradia aldeko izan dugu eta hori dela eta ortuan arratsalde ugari pasatu ditu. Bertan, eskulanak egiten, mahai jolasetara, eraikuntza jolasetan… aritzeaz gain, aurten ortuan ditugun egurrek arrakasta handia izan dute eta haurrak poz-pozik aritzen dira.\nBatetik, egurrekin sormena lantzen aritu dira gure haurrak, hala nola, bizikleta eta patinetearentzako zirkuituak sortzen, parkour egiten egurrak oztopo bezala erabiliz, txabolak egiten…\nBestetik, beti bezala katiuzkak eta amantala jantzi eta pala eta atxurrarekin lan eta lan ibiltzen dira lurra mugitzen, zuloak egiten…\nNeguko hotzak eta euria iritsi aurretik anima zaitezte ludotekara gure ortuaz gozatzera!!!!\n2018(e)ko urriaren 11a -n Arrasateko udal ludotekak-kargitaratuta\nIkasturte berria gogotsu eta indarberrituta hasi dugu gure ludotekan. Batetik, haur berri dezente gerturatu direlako guregana eta bestetik, aurreko ikasturteko dinamikei jarraipena ematen ari garelako, ideia eta ekintza berriak alde batera utzi gabe.\nHezitzaile, haur eta familiak elkar ezagutzen ari gara, guztiok batera norabide berdinerantz abiatuz, elkarbizitza positibo eta aberatsago bat lortzeko asmoz.\nAnimatu ludotekako familia anitz honetako parte izatera!\n2018(e)ko urriaren 8a -n Arrasateko udal ludotekak-kargitaratuta\nUdan zehar elkar ikusi gabe egon ondoren gogotsu ekin diogu ikasturteari! Eguraldia lagun, ludotekan egunerokotasunean egiten ditugun ekintzez aparte, irteera ugari egin ditugu herriko zenbait txokotara. Esaterako, Monterronera, auzoko parke ezberdinetara, santa barbarara etab.\nKanpora irtetzeko dinamikan murgilduta, haur talde batek Udalara txangoa egiteko proposamena luzatu zuen. Hurrengo egunean, ludotekan elkartu eta bideari ekin genion aldapan gora. Bertan merienda ederraz gozatu ondoren, berriz ere, ludotekara bueltatu ginen.\nGogoratu gaur Maritxu kajoi eguna dela eta ludotekan zenbait ekintza egingo ditugula! ANIMATU ETA ZATOZ!!!\n2018(e)ko irailaren 20a -n Arrasateko udal ludotekak-kargitaratuta\nDagoeneko ireki ditugu ludotekak. Eguraldi eguzkitsua dela eta, ekintza piloa egin ditugu kanpoan. Gogoratzen duzue iaz Anporretara bidean hasi genuen txabola? Ba aurten ere bertara egin dugu irteera eta gogotsu ibili gara lanean.\nOrtuan ere buru belarri gabiltza, gainera tresna berriak eta lokatzetan ibiltzeko oinetako egokiak ere eskuratu ditugu. Bestalde mahai jolas berrietara jolasteko aukera izan dugu.\nBeheko parkera ere jaitsi izan gara eta ezkutaketan, baloi errean eta beste hainbat jolasetara jolasten aritu gara denok batera.\nIkusten duzuen bezala martxan gaude jada eta gogo biziz ikasturteari gogor heltzeko, beraz animatu ludotekan izen ematera, zuen zain egongo gara.\nGOGORATU BIHAR OSTIRALA LUDOTEKAKO ZABALKUNDEA IZANGO DELA SANTAMAINA ETA MUSAKOLAKO AUZOETAN ZEHAR!! HURBILDU ZAITEZTE EDERKI PASATUKO DUGU!!\n2018(e)ko ekainaren 7a -n Arrasateko udal ludotekak-kargitaratuta\nDakizuen bezala, udaren hasiera eta ikasturte amaiera gertu dauzkagu. Ikasturte polit honi merezi duen amaiera emateko asmoz, Ekainaren 15ean hiru ludoteketako partaideak elkartuko gara azken jaialdia elkarrekin egiteko.\nHorrez gain, Ekainaren 20an, ludoteka bakoitzak bere jaialdia egindo du ludotekan, ikasturteari itxiera ederra emateko.Jaialdi hauek egiteko, haurren interesetatik abiatutako ideiak batzen ari gara, festa dibertigarri zein erakargarriak bizitzeko helburuarekin.\nOkendoko ludotekan adbidez ekintza hauek egingo ditugu: alde batetik, ikusikizunak egongo dira, dantzak, antzerkiak… Beste alde batetik, merendola erraldoi bat egingo dugu, ludotekako partaide bakoitzak jateko zerbait ekarriz eta elkarbanatuz. Azkenik, ikasturte osoan zehar bizi izan ditugun esperientzia eta momentuen bilduma ikusiko dugu argazkien bitartez.\nEskerrak besterik ematea ez zaigu falta, ludoteka osatzen dugun familia eta kide guztiei.\nANIMATU ZAITEZTE ETA PARTE HARTU JAIALDIETAN!!\n2018(e)ko maiatzaren 31a -n Arrasateko udal ludotekak-kargitaratuta\nAste honetan ortuarekin jo ta su gabiltza lanean. Haurrekin batera hezitzaile baten etxera joan eta bertatik tomate, kalabazin eta piper landarak hartu eta jarraian gure ortuan landatu genituen.\nGainera, egur batzuk lortu ditugu, eta horiekin gure ortua handitzeko lanetan gabiltza. Zerrarekin egurrak mozten, hauek lijatzen eta mailu eta iltzeak erabilita ondoren gure barazkiak landatzeko kaxak eraikitzen.\nBestalde, ortuan pasatzen ditugun arratsaldeak girotzeko musika ekipo berriarekin karaokean abesteko aukera ere izan dute Santamainako haurrek. Tenperekin eskuak margotzen eta mahai jolas ezberdinetara jolastu dugu.\nIkusten duzuenez primeran pasatzen dugu gure ortuan, lanak bukatzerakoan gonbidatuta zaudete gure ortu berrira!


Teatro // Antzerkia: Consum Circus - Bilbao, Spain\nTeatro // Antzerkia: Consum Circus\nEvent organized by hACERIA\nApirilaren 20an (ostirala) – 20:00\nCONSUM CIRCUS Performantzerki korala Ibarrekolanda BHIko Arte Eszenikoetako ikasleek egindako lana da. Consum Circus zirku konpainia da, gure kontsumo gizartearen ikuspegi kritikoa eskainiko diguna, beti ere zirkuak eskaintzen dituen ilusiorako eta fantasiarako zirrikituak baliatuz.\nConsum Circusek Kontsumitzaileen eta produktuen arteko harreman estuaren gainetik igaroaraziko du ikuslea, funanbulista baten antzera; batzuetan fin-fina baita produktua eta eroslea banatzen dituen haria. Izan ere, zein neurrira arte ez ote gaituen gure kontsumitzaile izaerak.\nSistemaren produktu bihurtzen? Nor ez da inoiz sentitu sistema honen bizioetako saltinbankia? Nork ez du sekula bere burua beherapenetako basapiztiatzat jo? Nork ez du sentitu damurik uztaitik pasatzeagatik? Eta uztaitik ez pasatzeko desioa? Nork ez du egundo etsi sistemaren liluraren aurrean? Noraino dira gure ametsak gureak? Horiek dira Consum Circusek planteatuko dizkigun galderak. Baina ez estutu, ez larritu ikusle agurgarri hori; zeren, azken finean, zirkua fantasia besterik ez da, ez da ala?\nSarreren salmenta online:\nViernes 20 de abril – 20:00\nRibera de Deusto 42, bajo, Bilbao, 48014, Spain


37. ALDIZKARIA - 2020ko otsailaren 24a\nJendaurreko epea iragan denez inork alegaziorik aurkeztu gabe, behin betiko onetsitzat jo da Odietako Udalaren 2020ko plantilla organikoa; hori dena, bat etorriz Nafarroako Toki Administrazioari buruzko 6/1990 Foru Legearen 235. artikuluarekin eta harekin bat heldu direnekin. Odietako Udalak 2016ko urriaren 31n egindako osoko bilkuran hartu zuen hasiera batean onesteko erabakia, eta hura argitaratu zen 2019ko 227. Nafarroako Aldizkari Ofizialean, azaroaren 28an. Inork ez zion espedienteari alegaziorik aurkeztu.\nFUNTZIONARIOEN PLANTILLA ORGANIKOA\nLanpostua: Idazkaria. Plaza kop.: 1. Maila: A. Sarbidea: OL; osagarria: % 35 (lanpostukoa). Egoera administratiboa: hutsik. Baldintzak: Batasunean Ultzamako Udalarekin, hura baita Batasuneko burua.\nLAN-KONTRATUDUN FINKOEN PLANTILLA ORGANIKOA\nLanpostua: administrari-ofiziala. Plaza kop.: 1. Maila: C. Sarbidea: OL; osagarria: Maila: % 12; lanpostua: % 8,52. Egoera administratiboa: jardunean. Baldintzak: Euskaraz jakitea. Lanaldi partziala (30 ordu astean).\nLAN KONTRATUDUN FINKOEN IZENEN ZERRENDA\nDeiturak eta izena: Mariezcurrena Baleztena, Jaione. Lanpostua: Administrari-ofiziala. Maila: C. Sarbidea: OL Zerbitzu aitortuak: 2002-07-15. Egoera administratiboa: Eszedentzia.\nALDI BATERAKO LAN-KONTRATUDUNEN PLANTILLA ORGANIKOA\nLanpostua: administrari-ofiziala. Plaza kop.: 1. Maila: C. Sarbidea: OL; osagarria: Maila: % 12; lanpostua: % 23. Egoera administratiboa: jardunean. Baldintzak: Euskaraz jakitea. Lanaldi partziala (30 ordu astean).\nALDI BATERAKO LANGILE LAN-KONTRATUDUNEN IZENEN ZERRENDA\nDeiturak eta izena: Irure Ibero, Itziar. Lanpostua: Administrari-ofiziala. Maila: C. Sarbidea: OL. Zerbitzu aitortuak: 2011-03-16. Egoera administratiboa: jardunean.\nErripan (Odieta), 2019ko otsailaren 5ean.–Alkatea, Alberto Urdaniz Elizondo.\nIragarkiaren kodea: L2002076


Nola Froth Esnea - Gida eguneratua 2022\nKafearen zaleenak sutsuak dira horretan esne-aparra zure kafetegi edo jatetxe gogokoenetako kafea daukana. Kafe-makina tradizionalekin etxean lortu ezin den zerbait, hala nola, italiarra, tantaka, etab. Baina makinak berak lurrungailurik ez izateak ez du esan nahi etxean ere emaitza bera gozatu ezin duzunik. Hemen erakusten dizkizugun trikimailu sinple batzuekin esne-aparra egin dezakezu.\nGainera, ezin baduzu joan zure ohiko kafetegia pandemiaren ondoriozko murrizketak direla eta, edo berrogeialdian zaudela, zer hobe barita profesionalek prestatzen duten bezala aparrekin kafe goxo bat prestatzen ikastea baino...\nEsne kremei buruz jakin behar duzuna\nLeku askotan, esne krema esne-apar sinonimo gisa hitz egiten da, baina ez dira berdinak. Jende askok bi terminoak nahasten ditu. Esnearen krema da askok krema deitzen dutena, kolore zuriko substantzia gantz hori eta esnearen gainean emultsionatuta, geruza lodi baten moduan, sortzen dena. Esnea tenperatura altura eramaten denean gertatzen da normalean, batez ere gaingabetu ez den esnean.\nLa esne aparra Esnea emultsionatzearen emaitza da zure kafean hainbeste gustatzen zaizun apar aberats hori egiteko, edo Latte Art ospetsurako.Horrela, kapuccino eta bestelako latte goxoak lor ditzakezu.\nHau ez da gauza garrantzitsua, nahi duzun moduan deitu dezakezu, baina justua iruditzen zait bereizketa hori egitea, nahasketarik ez sortzeko. Ahal deitu zion nahi duzuna benetan zer bilatzen ari zaren badakizu...\nHori gorabehera, jakin behar duzu ere lor ditzakezun apar motak, horrek emaitzan eta erabileran eragina izango duelako:\nEsne osoa (apar leuna eta iraunkorra): esne osoa da gantz gehien daukana, beraz, esne mota honekin lortzen den aparra askoz leunagoa, malguagoa eta iraunkorragoa izango da. Erraz erori gabe isur daiteke eta bariten aukera hobetsi da, batez ere Latte Art erabiliz kafeak apaintzeko, emaitza gehiago iraungo baitu oso-osorik dauden %2ko gantz-globuluak direla eta.\nEsne gaingabetua (apar arina eta iraupen laburrekoa): gaingabetua izanda, esne osoaren koipearen zati bat edo guztia galdu du, beraz, globulu horiek faltako zaizkio. Horrek zaildu egiten du esne mota honen aparra egitea, eta, lortzen denean, aparra oso arina da eta erraz apurtuko da. Apar mota honen burbuilak handiagoak izan ohi dira eta bere zaporea oso neutroa da, esne osoko apararen zaporearekin alderatuta. Ikusten duzun bezala, gantz kontua da.\nZer esne mota erabil ditzaket aparra egiteko?\nBaina koipea ez da apararen emaitzan eta bere zaporean eragingo duen gauza bakarra, beste faktore garrantzitsu batzuk ere badaude, esne mota, esaterako. Gutxik dakitena da erabil daitezkeela esne desberdinak aparrako:\nBehi esnea: Behi-esnea da erabili ohi dena. Lehenago ere komentatu dut emaitza bat edo beste lor daitekeela esnearen gantz edukiaren arabera. Baina emaitza ere alda dezakezu merkatuan dauden produktu ezberdinekin:\nKaltziozko esne gotortua: Esnearen substantzia eraldatuak ditu, hala nola kontzentratu minerala eta gazur-proteina. Horregatik, esne mota honek nahiko erraz egiten du aparra eta aukerarik onena izan daiteke.\nUHT: esne ultrapasteurizatua oso ohikoa da supermerkatuetan. Kasu honetan, oso tenperatura altuak erabiltzen dira ontziratu aurretik tratatzeko. Bero-shock horrek proteinen aparra propietateak hobetzen ditu. Hori dela eta, esne mota honek ere apar ugari sortuko du eta oso irmoa izango da esne pasteurizatu arruntarekin alderatuta.\nLaktosarik gabeko: Nolabaiteko intolerantzia dutenek eta esne mota hori erabili nahi dutenek, ahalik eta proteina kopuru handiena duen marka eskuratu beharko lukete. Edukiontzi bakoitzaren nutrizio-taula begiratu dezakezu proteina kopuru handiena dutenak aukeratzeko, aparra bolumen handiagokoa eta burbuila finagoa izan dadin.\nErdi/gaingabetuak: Lehen aipatu dut apar arinagoa eta zaporerik gabekoa sortuko dutela, erraz desagertzen dena.\nArdi edo ahuntz esnea: esne mota honek behiaren antzeko proteinak eta gantzak ditu, beraz, emaitzak oso antzekoak izango dira.\nBarazki esneak: Bestelako esne begetala ere erabil dezakezu, laktosarekiko intolerantea edo begetarianoa/beganoa bazara, hala nola, soja, almendra, hur, tigre, etab. Horrek oso ukitu berezia emango dio zure kafeari. Apar onena lortzen duena soja da, proteina kopuru handiena duena baita. Beraz, zure aparra egonkorra eta irmoa izango da. Gainerako esne begetalekin ere aparra egin dezakezu, baina apar arinagoa eta delikatuagoa izango da, behi-esne gaingabetuaren antzekoa...\nNola egin aparra etxean\nAukeratzen duzun esne mota edozein dela ere, jakin behar duzuna da nola prestatu esne-apar on bat etxean. Aukerarik onena kafe-makina lurrungailuarekin edukitzea da, emaitzarik onena eta erabiltzailearentzako modurik errazenean lortuz. Baina makina horietako bat ez baduzu, esne-aparraz gozatzeko beste aukera batzuk ere badaude. Hemen dituzu gako guztiak. Prozedura hau da aspergarri samarraEta denak ez dira onak horretan. Are gehiago astindurako energia nahikoa ez badute.\nBidea egiteko azkarrago eta ez utzi eskua bertan, kaloria asko aurreztu ditzakezu a erabiliz skimmer elektrikoa. Erabiltzeko oso errazak eta gailu merkeak dira. Prozedurari dagokionez, jarraitu urrats hauek:\nJarri aparra egin nahi duzun esnea ontzian.\nAktibatu aparra-gailua esnea irabiatzeko eta aparra sortzeko (batzuek berotzeko funtzioa ere badute).\nDenbora pixka bat irabiatzen egon ondoren, aparra sortuko da.\nGogoratu denbora hori alda daiteke, beraz, fabrikatzailearen gomendioak jarraitu behar dituzu. Batzuek bateriaz elikatzen den motor apur bat dute eta normalean denbora gehiago behar dute, beste batzuk zertxobait indartsuagoak dira eta begi-bistan egiten dute...\nKafe-makina elektriko batzuk, adibidez Nespresso AeroccinoAhalegin gutxirekin kalitatezko esne-aparra sortzeko tresnak dituzte. Makina hauetako bat baduzu, lortu aparra segundotan:\nJarri esnea Aeroccino osagarrian.\nEstalkia ixten da.\nEdalontzia oinarri elektrikoaren gainean jartzen duzu.\nBotoia sakatzen duzu eta LEDa gorri bihurtuko da modu beroan lanean ari dela adierazteko. Apar hotza sortu nahi baduzu, pizteko botoia sakatu eta segundo 1 baino gehiago eduki eta urdin bihurtuko da.\nBegiratu estalkiaren zati gardenetik eta aparra nola sortzen den ikusiko duzu. Aparatua gelditzeko botoia sakatzeko momentua ematen du esnea aterako dela, estalkiaren plastiko gardenari itsatsita. Horrek esan nahi du bere bolumena handitu duela aparra dela eta.\n70 segundo baino gutxiagotan oso esne krematsua izango duzu. Orain tapa ireki eta kontu handiz botatzen duzu esne likidoa krema edalontzi batera erortzen utzi gabe.\nOrain, koilara bat erabil dezakezu Aeroccinoren aparra harrapatzeko eta kafearen gainean uzteko.\nA erabil dezakezu espumazko pitxer merkea edo erabili estalkia estua duen beste edozein pote edo ontzi. Jarraitu beharreko pausoak oso errazak dira, nahiz eta pixka bat lan egitea ekarriko duen:\nJarri esnea pote garbi batean. Ontziak erabiliko duzun esnearen edukiera bikoitza izan behar du, barrutik mugitu ahal izateko. Adibidez, 150 ml erabiltzen badituzu, 250 edo 300 ml-ko ontzia erabil dezakezu.\nItxi ontziaren estalkia ondo.\nIrabiatu ontzia indarrez astinduz 30 bat segundoz esnea oxigenatzeko eta emultsionatzeko. 30 segundorekin eta eman duzun intentsitatea nahikoa ez dela ikusten baduzu, handitu denbora eta intentsitatea. Egokiena, bolumena ia bikoiztu beharko luke.\nOrain, kendu tapa ontziari eta jarri mikrouhinean berotzeko. Honek pixka bat lodituko du eta aparra bihurtuko da.\nZure kafean edo beste edozein edari erabiltzeko prest egongo da.\nEspresso makina batekin, baporearekin\nBaduzu espresso-makina lurrun-besoarekin, Apar perfektua lortzeko honako hau egin dezakezu:\nJarri esnea edalontzi edo pitxer batean.\nSartu lurrungailuaren besoa edalontzi/pitxer horretan. Punta urperatu behar da.\nAktibatu zure kafe-makina lurruntzeko funtzioa.\nEdalontzia mantendu eta esnea nahasten hasten dela ikusiko duzu, pixkanaka aparra sortuz.\nKonsistentzia egokia duela uste duzunean (autoa ez bada eta bere kabuz zutik geratzen bada), edalontzia gelditu eta kendu dezakezu.\nOrain aparra gehitu dezakezu zure kafeari eta lurrun-besoa garbitu.\n1 Esne kremei buruz jakin behar duzuna\n1.1 apar motak\n1.2 Zer esne mota erabil ditzaket aparra egiteko?\n2 Nola egin aparra etxean\n2.1 Skimmer elektrikoarekin\n2.2 Nespresso Aeroccino-rekin\n2.3 Eskuzko apar-ontziarekin\n2.4 Espresso makina batekin, baporearekin


Lege oharra - Goiena.eus\nLege ohar honek Goiena.eus webgunearen eta Goiena aplikazioaren lege erabilera arautzen du. Webgunearen jabea honako hau da: Goiena Komunikazio Taldea Kooperatiba Elkartea (aurrerantzean Goiena Komunikazio Taldea edo GOIENA), Gipuzkoako Merkatal Erregistroan inskribatua.\nOro har, GOIENAk eta webgune honetan dauden zerbitzuak erabiltzen dituztenen arteko harremanak, Espainiako legeri eta eskumenpean daude.\nGoiena Komunikazio Taldea Kooperatiba Elkarteak uztailaren 11ko 34/2002 Legean ezarritako Informazioaren Gizarteko eta Merkataritza Elektronikoko Zerbitzuei buruzko araudia betetzen du, eta baita datu pertsonalak babesten dituen abenduaren 13ko Datu Pertsonalen Babeserako 15/1999 Lege Organikoa ere.\nGoiena.eus webgunea edo aplikazioa erabiliz gero, erabiltzailea legezko ohar honen baldintzen mende geratzen da; Goiena Komunikazio Taldeak egokitzat jotzen dituen aldaketa eta eguneratze guztiak egin ahal izango ditu baldintzotan, edozein unetan eta aurretik inori jakinarazi gabe. Webgunean sartu eta bera baliatzeak inplikatzen du erabiltzaileak bertako eduki osoarekin bat datorrela aitortzen duela, inolako eragozpenik gabe. Goiena Komunikazio Taldeak Goiena.eus webgunean zein app-an, aurrez abisurik gabe, egoki iruditzen zaizkion aldaketak egiteko eskubidea du; hala, eduki eta zerbitzuak aldatu, kendu eta handitu, edo agertzen den forma alda dezake nahi duenean.\nOtalora Lizentziaduna 31\nTel.: 943-25 05 05\nPosta elektronikoa: berriak[a bildua]goiena.com\nIFZ (NIF): F20704375\nErabiltzaileak badaki, eta onartzen du, webgune honetan sartzeak ez dakarrela, inola ere, GOIENArekin merkatal harreman bat hastea. Erakundeak bere du eskubidea aurretiazko oharrik gabe bere webgunean egoki irizten dizkion aldaketak egiteko, eta beraz, webgunearen bitartez ematen diren eduki nahiz zerbitzuak, edo hauek zerbitzarietan aurkeztuta edo ostatatuta dauden moduak ezabatzeko edo eransteko.\nWeb honen edukiaren gaineko eskubide guztiak Goiena Komunikazio Taldeak dira. Horien jabetza intelektuala eta industriala arau nazional eta internazionalek babesten dute. Testuak, grafikoak, irudiak, haien diseinua, jabetza intelektuala, markak, izen komertzialak edo beste zeinu bereizgarriren bat, guztiak dira Goiena Komunikazio Taldearen jabetzakoak.\nGoiena Komunikazio Taldeak ez du bere gain hartzen inolako erantzukizunik erabiltzaileak webguneko edukiak erabiltzearren eragin ditzakeen kalteen gainean, ezta erabiltzaileak indarrean dagoen legea betetzen ez badu ere.\nWebgunean ikusten baduzu jabetza intelektualeko eta industrialeko eskubideak urratzen duen edukirik, jakinaraz iezaguzu lehenbailehen, posta elektronikoa bidalita datuenbabesa@goiena.eus helbidera edo gutuna bidalita helbide honetara: Goiena Komunikazio Taldea Kooperatiba Elkartea; Otalora Lizentziaduna 31; 20500 Arrasate (Gipuzkoa).\nWebgune honek beste web atari edo gune batzuekin kanpo estekak edo loturak izanez gero, GOIENA ez da bertako edukien erantzule egiten, eta erabiltzailearen beraren erantzukizuna da haietara jotzea.\nAbenduaren 13ko Datu Pertsonalen Babeserako 15/1999 Lege Organikoan xedatutakoarekin bat, GOIENAk jakinarazten dio erabiltzaileari datu pertsonalen fitxategi automatizatu bat dagoela GOIENAk sortua eta berak erabiltzeko, bere ardurapekoa, xede dituena erabiltzailearekin harremana mantentzea eta kudeatzea eta informazio egitekoak. Baldintza orokor hauek onartzerakoan GOIENAk erabiltzailearen datu batzuk bildu behar ditu zerbitzua emateko ezinbestekoak direnak.\nErregistratzeko formularioa betetzea ezinbestekoa da webgune honek ematen dituen zenbait zerbitzuetara sarbidea izateko. Eskatzen diren datu pertsonalak ez badira ematen edo datuak babesteko politika hau ez bada onartzen, ezin da harpidetu, erregistratu edo datu pertsonalak eskatzen diren sustapenetan parte hartu. Abenduaren 13ko Datu Pertsonalen Babeserako Lege Organokoaren 15/1999 xedatutakoarekin bat, adierazten dizugu erabiltzaile moduan erregistratzetik jasotako datu pertsonalak GOIENA- IFK: F20704375; Otalora Lizentziaduna, 31 20500 Arrasate (Gipuzkoa), jabe duen fitxategi batean biltegiratuko direla, legez eskatzen diren segurtasun neurriak aplikatuta.\nErabiltzailea da ematen dituen datuen zehaztasunen eta egiazkotasunaren arduradun bakarra, Goiena Komunikazio Taldeak horretatik etor daiteken edozein erantzukizunetatik libre dago. Erabiltzaileek emandako datu pertsonalen zehaztasuna, indarraldia eta egiazkotasunak bermatzen dituzte eta datu horiengandik eratorri ahal den erantzukizuna bere egiten dute, kasu guztietan, eta behar bezala gaurkotuta mantentzeko konpromisoa hartzen dute. Erabiltzaileak onartu egiten du erregistro edo harpidetza formularioan informazio osoa eta zuzena ematea. GOIENAk ez du bere gain hartzen berak egin ez dituen informazioen edo beste iturri bat jatorri duten egiazkotasunaz, beraz ez du ardurarik hartzen informazio horren erabileratik etor daitekeen edozein kalteen gainean. GOIENAk beretzat gordetzen du bere webguneetan jasota dagoen informazioa eguneratzeko, aldatzeko edo ezabatzeko eskubidea, eta ahal du informaziorako sarbidea mugatu edo eragotzi. GOIENAk ez du erantzukizunik GOIENAtik kanpoko iturriek emandako informazioaren ondorioz erator daitezken oker, akats edo ez egitetatik eragin daitezken kalte edo galerengatik.\nGOIENAren xedea da erabiltzailearekin harremana mantentzea eta kudeatzea eta informazio lanak egitea.\nGure zerbitzuetako batzuk berariaz adingabeei zuzenduak balira, Goiena Komunikazio Taldeak guraso edo tutoreen baimena eskatuko du datu pertsonalak jasotzeko edo datuen tratamendu automatizatua egiteko. Adingabea 13 urtetik gorakoa balitz, adingabearen eta guraso edo tutoreen baimena behar izango da.\nGOIENAk ez dizkio datuak hirugarren bati utziko. Datuak uztea beharrezkoa balitz, GOIENAk interesatuari bere datuak uzteko berariazko baimena eskatuko lioke.\nDatu pertsonalak ikusteko, zuzentzeko, mugatzeko, ezabatzeko, ezeztatzeko eta aurkatzeko eskubidea gauzatu ahal izateko, eskaerak bidali ahal dituzue GOIENAren helbide elektroniko honetara datuenbabesa@goiena.eus edo posta arruntez Otalora Lizentziaduna 31; 20500 Arrasate (Gipuzkoa), erreferentzia moduan LOPD jarriz. Eskubide horiek gauzatu ahal izateko, eta Datuen Babeserako Agentziaren urtarrilaren 19ko 1/1998 Instrukzioan ezarritakoaren arabera, beharrezkoa da zuk zure nortasuna egiaztatzea zure NANren edo Zuzenbidean onartua den beste agiri baten kopia bidal diezaiozula GOIENAri. Edonola ere, zure erregistroko datuen aldaketa edo zuzenketa webgunean bertan egin ahal izango da, aurrez erabiltzaile eta pasahitzarekin identifikatuz.\nHalaber, adierazten zaizu Datuen Babeserako Espainiako Agentzian (AEPD) erreklamazioa jar dezakezula GOIENAk zuk eskaera egin eta hilabeteko epean erantzunik eman ez badizu. Kasu horretan zure erreklamazioa Datuen Babeserako Espainiako Agentziari bidali ahal diozu, Jorge Juan kalea 6, 28001 Madrid.\nGOIENAk legez eskatzen diren datu pertsonalen babeserako segurtasun mailak hartu ditu, eta ahaleginak egiten ditu bere esku dauden gainerako neurri eta baliabide teknikoak jartzeko, ez dadin gertatu emandako datu pertsonalak galdu daitezela, oker erabili daitezela, alda daitezela, baimenik gabe erabil daitezela edo lapurtu daitezela. GOIENAk ez du erantzukizunik: sistema elektroniko honen funtzionamendu operatiboan gerta litezken interferentzietatik, ez egiteetatik, etetetatik, birus informatikoetatik, telefono matxuretatik edo deskonexioetatik sor daitezken kalte eta galerena; telefono linietako akatsek edo gainkargek edo Datuak Prozesatzeko Zentruetako gainkargek sistema elektroniko honetan, internet sisteman nahiz bestelako sistema elektronikoetan sortutako atzerapen edo blokeoena; hirugarrenek GOIENAren kontroletik kanpo sor dezaketen bidegabeko sarrerek sor dezaketen kalteena. Edonola ere erabiltzailea jabe izan behar da interneteko segurtasun neurriak ez direla gaindiezinak.\nErabiltzaileak adierazten du datu pertsonalen baldintzen gaineko informazioa eman zaiola, eta onarpena eta baimena ematen dituela GOIENAk datu pertsonalen tratamendu automatizatua egin dezan Datu Pertsonalen Babeserako Politika honetan aipatutako xedeetarako. Webgunean eskaintzen diren zerbitzuetako batzuk datu pertsonalen babesean berariazko aurreikuspenak jasota dauzkaten baldintza partikularrak izan ditzakete.\nLegezko ohar hau Espainiako legeriaren mende dago. Erabiltzailearen eta Goiena Komunikazio Taldearen arteko edozein auzi edo desadostasun izanez gero, Bergarako epaitegi eta auzitegien jurisdikzioaren eta eskumen esklusiboaren mende jarriko dira.


Euskerabili: ASTEA BIRANTOLATZEN\nAste honek bi eguneko asteburua izango du eta ez lau aurrekoek bezala. Gogorra aurretik daukagun astea, beraz. Izan ere, neure buruari galdetzen diot nork erabaki zuen asteburuak bi egun izatea eta lanegunak bost izatea, pasatako aste bi hauetan ondo baino hobeto ibili garela ikusita (zubia izan dugunok, jakina).\nBai, badakit gizartearen antolaketa honela dagoela egokituta: hileko soldatak, eskoletako programazioak eta beste horrenbeste gauza. Hala ere, gustura sinatuko nuke honi buelta emateko eta asteburuak lanegunak baino luzeagoak izateko, honek ere aurrerantzean nekatu egingo gaituela jakin arren.\nAsteburua luzatzeko inkestarik balego, zein litzateke zuen botoa? Zergatik?\nAsteburua betirako luzatzea arraroa iruditzen zait. Astebururo denbora bilatzen dut etxea garbitzeko, lagunekin egoteko edo gurasoekin bazkaltzeko, baina hori egiteko lan egin dut eta hilero nomina bat behar dut bizitzeko. Astean zehar 2 egun bakarrik lan egiten badut ez da nahikoa izango. Gainera nire lana gustatzen zait eta nekatuta amaitzeagatik gustora egiten dut.\nOrduan, nire ustez nahiago dut urtean zehar bat edo bi asteburu luze gozatzea, beti asteburu luze gozatzea baino. Agian, meatzan lan egiten duten langileak ez dira nirekin ados egongo.\nEz gaude momenturik onenean asteburua luzatzeko. Putzu beltz honetatik ateratzeko gogor egin beharko dugu lana. Tamalez, ez dakit noiz bukatuko den egoera hau ,baina momentu hori arte ez diot nire buruari galdetuko idea hori ona izango den ala ez.\nNiri, egunero zortzi ordu lan egitea eta gero bi egun edukitzea atseden hartzeko zuzen iruditzen zait. Arazoa da jende askok ez daukala lanik eta lan gutxiago egiten badugu langabeen kopuruak gora egingo duela.\nZubiak izugarri gustatzen zaizkidala aitortu behar dut, nahiz eta lanean oso gustura egon, baina, ia egun osoa ematen dugu lan egiten eta denbora gutxi daukagu gure betebeharrak edo gure gustuko jarduerak egiteko. Hala ere, gaur egungo egoera dela eta, ez dut uste onena izango litzatekeenik asteburua luzeagoa izatea. Beraz, etsi beharko dugu noizean behin zubi bat edukitzearekin.\nBibliaren arabera Jainkoak zazpigarren egunean atseden hartu zuen, eta guk bi egun libre daukagu larunbata eta igandea, hots. Hau gertatzen zaie zorionekoei, badago jende askok aste osoan egun bakar bat daukana libre. Ederra izango litzateke, guztiz kontrakoa izango balitz. Bai zoriontasuna dela! Baina ziur nago ere kexatzen garela. Zenbat eta denbora libreago eduki, orduan eta gehiago aspertuko gara. Ondo dago hilabetean behin zubi bat edukitzea, bestela oporretara heldu arte luzeegia da.\nZiur aski, inkesta bat eginez gero, denok, edo masokistak ez garenok behintzat, asteburuak luzatzearen alde bozkatuko genuke. Eta agintariek inkesta horren emaitzari erreparatuko baliote, orduan lau eguneko asteburuak, gutxienez, izango genituzke. Ideia honek oso ondo ematen du, baina ez dut uste batere arrazoizkoa denik. Nire ustez, aste erdi batean ezin da aste oso batean lan adina egin, normalean gogor lan egiten bada, behintzat. Denbora malgua da, baina ez hainbeste. Beraz, antolaketa berri hau ezarriko balitz, eta zerbitzu bat edo edozein gauza kontratatu nahi izango bagenu, zerbitzu hori jasotzeko epea bizkoiztuko litzatekeela onartu beharko genuke, eta ez gaude horretarako prest. Lan ordutegiaren murrizketa denontzat izan beharko litzateke, baina gero eta gehiago nahi dugu, eta gero eta azkarrago, gainera.\nAsteburua luzatzea idei on bat izango zen, baina ez bost eguneko, baizik eta hiru edo lau egunekoa. Ni uste dut bi egunekin ez dugu denbora izaten gure lanaren aparteko gauzak egiteko. Beste gauza bat da boste eguneko asteburua izatea, hori guztiz aspergarria izango zen, ni uste dur hainbeste denbora libre ezer egiteko ez zen izango ona zure zoriontasunari. Eta azkenez esan behar dut ni oso pozik joaten naizen unibertsitatera eta bi egunekin sobratzen dit. Bi egunetan festetan atera nahikoa da, batzuetan asko eskertzen dira zubiak deskantzatzeko, baina betirako ez.\nEgun batean galdetzen balidate asteburua luzeago izatea gustatuko litzaidakeen, baietz erantzungo nuke. Denok dakigun arrazoiarengatik (aisialdi gehiago izateagatik) ez ezik, nire ustez bidezkoagoa ere baita. Guretzat asteburua da: larunbata eta igandea. Eta gaurko egutegia antolatu zutenek bi egun horiek erlijiozko arrazoiengatik erabaki zituzten.\nHasteko, igandea esateko erderazko hitzak "Jainkoaren eguna" esan nahi du, hau da, Bibliaren arabera egun horretan ezin da lan egin, eta hori dela eta, jaia da. Gainera, larunbata edo "sabbat" juduentzako "igandea" da. Egutegiko antolatzaileek bakarrik bi erlijio horiek kontuan hartu zituzten egutegia egiteko.\nHala ere, Islameko herrialdeetan, ostirala da jaieguna. Nire ustez, erlijio guztiak errespetatu behar dira eta horretarako ostiralak ere asteburuan sartu behar du. Gaur egun, musulman asko bizi dira Europan edo Amerikan, adibidez, eta haiek ere badaukate eskubidea euren "Jainkoaren eguna" eta "sabbat" edukitzeko. Hortaz, ni hiru eguneko asteburua izatearen alde nago.\nNire botoa, seguraski, ezetz izango litzateke. Aste guztiek lau eguneko asteburua izango balute gehiegizkoa litzatekeela uste dut. Izan ere, gure bizi-maila mantendu nahiko bagenu, lanaldia luzatu beharko genuke eta agian, oporretarako hilabete osoa hartzea ezineskoa izango litzateke. Gainera, asteburuetan umeak erraz deskonektatzen direnez, astelehenetan ikastolara itzultea izugarri kostatuko litzaieke. Hala ere, hilabetean behin asteburu luzea, bikaina izango litzateke!\nNik astean hiru egunetan baino ez dut lan egiten.hau da,lan murriztuta daukat.nik neuk aukeratu dut jaunaldi hau.Honekin esan nahi dut niretzat nahikoa dela hiru egun lan egitea,gainerako denbora hamaika ekintzetan erabiltzen dudalako.Hau dela eta,nik lan egunak jai egunak aldatzeari ondo deritzot.\nBetidanik, asteburuak bi egunekoak izan dira, eta lan egiteko edota eskolara joateko egunak berriz, bost.\nBat-batean hau aldatzea niretzat behintzat arraroa izango litzateke, ohituta ez nagoelako.\nNiri, guztioi bezala, gustatzen zait egun libreak izatea, asteburuak ez ezik.\nHala ere, segur aski asteburuak luzatzekotan, azkenean ohituko ginateke jai egun gehiago izatera eta asteburu normala bat bezala izango zen.\nHorregatik, nire ustez, asteburuak ondo daude dauden moduan, eta jai egunak ditugunean, egoera berezi bat bezala hartzen dugu errutina apurtzeko. Nire ustez, hori ezin hobea da guretzat, gure bizitza beti berdin ez izateko.\nNire botoa asteburua luzatzekoaren kontra izango litzateke. Nire ustez aste guztiak pasatako aste hauetan izango balira, lau egun jai eta hiru egun lan egin, egoera ekonomikoa okerrera egingo litzateke. Asteburua luzateak ez dut uste familiaren egoera ekonomikoak hobera egingo duenik. Nik, guztiz kontrakoa!, aste osoa lan egitea proposatuko nuke!, “Bob esponjak” egiten duen bezala, eta poz-pozik gainera. Txantxetan ari naiz! Ez dut uste mirarizko errezetarik dagoenik, baina asteburua luzatzeari txarto deritzot.\nNire ustez ez da behar asteburua luzatu,bi egun horietan hahikoa daukagulako atseden hartzeko,ez dakit zer egingo nukeen hainbeste egunetan lan egin gabe,segurazki aspertuko nintzateke.Baina astean zehar ordu gutxi lan egitea gustatuko litzidake,beste gauza batzuk egiteko,soldata berberarekin,noski.Hiruzpalau egun libre daukagunean azkoz gehiago disfrutatzen ditugu eta beharrezkoa da urtero zubi batzuk edukitzea batez ere pilak martxan jartzeko.\nIkaragarria izango litzateke astburuak luzatzea, baina denok dakigu ezinezkoa dela. Gizartea horrela antolatuta dago eta badirudi normala dela asteburuetan edota jai egunaetan lan egiten dutenak arraro sentiaraztea.\nNik neuk asteburuetan lan egiten dut, beste lanposturik aurkitzen ez dudalako. Nire uztez gauden krisi garai honetan ahal denean lan egin behar da, bestelan jai duzu.\nAlhalko bagenu, beti oporretan biziko ginateke, baina hori ez da posible.\nTzandaka lan egiten dugunak, ez dugu asko pentzatzen astebura luseagoa izan bearko litzateken, askotan, asteburuan lan egitea tokatzen zaigulako. Baina beno, horrek gauza onak dauzkate, batez ere, gehiago ordaintzen digutela asteburutan eta jaiegunetan lan egiteagatik. Naiz eta gauza txarrak dauzka ere, gogorra da lan egitea besteok beste gauzak egiten duten bitartean.\nOrduan, norbaitek badakit nola egin behar dugun astero bi egun bakarik lan egiteko soldata bera edukitzen, niri esatea espero dut.\n15 I dijo...\nOrdu estraren kontu hori zertan emaango genukeen galderari erantzunez, zera bururatu zait, pixkatxo batez eta idatzi aurretik horren inguruan pentsatu ondoren.\nBizitzan beste arlo askotan bezala, ordu hori adinaren arabera ekintza diferenteak egiteko edo modu diferentean ematen dugula iruditzen zait, hau da, gaztetan gehienok parranda luzatzeko, helduagoak garenean lo gehiago egiteko, edo pixkatxo bat gehiago deskantsatzeko edo besterik gabe, lan gehiago egiteko. Hortaz, ez dakit ordu horrekin ezer irabazten dugun. Baten batzuek nolabaiteko etekina aterako dutela uste dut, baina gainontzekook ... eguneroko monotoniatxo hori pixkatxo bat luzatzeko.\nNire botoa bai litzateke. Baina ez naiz objetiboa, gai honetan oso nekatuta nagoelako eta horregatik bi egun atsen hartzeko gutxi iruditu zait.\nEz dakit egun gehiago bat hobea den, baina nire ustez, lan ordutegiak txarrak dira langileak etxearen kanpoan ordu asko egoten direlako eta hain familiekin denbora gutxi. Uste dut lehenengo ordutegiak aldatzen hasi behar luketela.\nAsteak beti bost lanegun eta bi jaiegun izan ditu eta horrela jarraitzea egokiena dela uste dut. Gainera, bizi garen garai honetan, krisian murgildurik, gure arazoei aurrera egiteko denok batera buruz belarri lan egin behar dugula ere uste dut.\nDena den, eta pixka bat alferra izanez... asteazkenak libre edukitzea gustatuko litzaidake horrela astea oso ondo zatituta legokeelako, bakarrik bi egun jarraian lan egingo genukeelako eta lana beste ikuspuntutik ikusiko genukeelako nahiz eta planteamendu honek jende guztiari ez eragin haien lan baldintzegatik.\nNiri asteburua beti askar joaten zait eta askotan, gustatuko litzaidake beste egun bat libre eukitzea, baina, egia dela uste dut, hau gertatzean, beste egun bat beharko genukeela eta horrek, ez zait egokiena iruditzen. Nire ustez, lan egiterakoan, gauza asko ikasi ditzakegu, beste harreman batzuk egin daitezke eta sortea eukitzekoan, ondo pasatu eta guzti.


THE WAR NEXT DOOR 2. DENBORALDIAREN KALERATZE DATA 2021EKO IRAILERAKO IRAGARRIKO DA - TELEBISTA SAIOAK\nThe War Next Door 2. denboraldiaren kaleratze data 2021eko irailerako iragarriko da\nThe War Next Door seriea jatorriz gaztelaniaz emititzen zen drama eta komedia seriea da. Nagusia\nThe War Next Door seriea jatorriz gaztelaniaz emititzen zen drama eta komedia seriea da. Serie honen eginkizun nagusia pertsona ezberdinek pentsamendu desberdinak nola izaten dituzten frogatzea da, hala nola kultura, kolore desberdinetako jendea, etab. Auzo berean bizi diren bi familia kontrajarrien ingurukoa da, ustekabeko egoeretan gerrek bereizita. Serie hau Carmen Castrok, Moses Dayan Schneiderrek eta Pablo Ortizek idatzi dute. Hasieran Guerra de vaccines izenburua zuen gaztelaniaz.\nNetflix-ek ekoiztutako gainerako komedia saioekin alderatuz, hau ona da. Ez da komedia-drama perfektua, baina familiako drama ezin hobea da. Ikuskizun honen bi pertsonaia nagusiak Leonor Saccade eta Silvia Espinoza dira, Vanessa Bache eta Ana Layevskak antzezten dutenak, hurrenez hurren.\nArgitaratze Data 2021eko irailerako iragarriko da\nIkuskizun honen lehen denboraldia Netflix-en estreinatu zen 2021eko uztailaren 7an. 1. denboraldiak 8 atal ditu. Lehenengo denboraldia 2020ko urrian hasi zen filmatzen eta bigarren denboraldia 2021eko irailean estreinatuko da. Laster argitaratuko diren datak iragarriko dira. Serie honek bi andreen arteko liskarra, elkarrengandik zer ikasten duten eta elkarrekin nola hazten diren erakusten du. Serie honetako atal bakoitzak 30 minutuko iraupena du eta denboraldi osoa 1-2 egunetan erraz estaltzen du. Beste ama bateko alabak eta ondoan dagoen gerrak sortzaile talde bera partekatzen dute.\nBeste ama baten alabak arrakasta handia du 23 milioi ikus-entzulerekin. Bi ikuskizunak bi emakumeren inguruan biltzen dira eta antzekotasun eta gauza komun asko dituzte. Leaner, pobrea baina bihotz aberatsa duena, auzo honetara oinez joatea lortzen du, Silvia, berriz, aberatsa baina pobrea, auzo berean bizi da. Horrela hasi zen abentura. Istorioak aurrera egin zuen bi emakumeak borrokan ari ziren punturaino eta familiak, aldiz, gertukoak izan ziren.\nAktoreen kide berri batzuk aktore lanetan sartzeko aukera dago. Hala ere, denboraldi berrirako aurreikusitako akta 1. denboraldiko berdina da: Ana Layevska Silvia Espinoza, Vanessa Bache Leonor Salcido, Elyfer Torres Tere, Mark Tacher Emensto, Christian Vasquez Tomas eta Pascacio Lopez Genaro. Arraza eta klase desberdintasunei buruzko riff satirikoak, baina ikusi beharreko ikuskizun harrigarria.\nZaleak 2. denboraldiarekin pozik daudenez, taldeak 2. denboraldia ahalik eta azkarren kaleratzeko pizgarria du. 2. denboraldiaren trailerra oraindik ez da kaleratu, baina laster argitaratuko dela espero da, estreinaldiaren datak 2021eko irailetik 2022ko udara bitartekoak baitira. Lehen denboraldiaren amaieran ez dago suposizio eta misterio askorik. Bigarren denboraldian ez dira galdera asko erantzun behar, baina ikusleak oraindik komedia eta entretenimendua Netflix plataformara berriro itzuliko dira ikuskizun honen bigarren denboraldian zehar.\nerregealdiko 4. denboraldia netflix-en\nnoiz aterako da meg 2\nnetflix ikuskizunak gazteentzako\nnoiz aterako da haikyuu 4. denboraldia netflix-en\nSpiderman animaziozko serie onena


Pultsua agintari federalei - Mundua - Berria\nPultsua agintari federalei\nMexikon errepideak itxi eta Guerreroko 81 udaletxeak hartzeko asmoa agertu dute manifestariek.\nIgualan desagertutako 43 ikasleen auzia argitzea nahi dute\nUnibertsitate ikasleen protesta Mexikoko Barruti Federalean, Fiskaltzaren egoitza aurrean. SASHENKA GUTIERREZ / EFE\n2014ko urriak 17\nBizirik eraman zituzten, bizirik nahi ditugu lelopean, etengabeak izan dira Mexikoko Iguala probintzian irailaren 26an Poliziak atxilotu eta ustez narkotrafikatzaileen esku utzitako 43 ikasleen auzia argitzeko nahiz istiluetan sei manifestari hil izana salatzeko egin dituzten protestak. Astelehenean, Guerrero estatuko Gobernu Jauregiari su eman zioten manifestariek, eta atzodanik, errepideak ixten ari dira, garraiolariak ez igarotzeko. Baina, presio bide gisa, protestak are gehiago gogortzea erabaki dute: Guerreroko 81 udaletxeak eta hedabideen egoitzak okupatzen hasiko direla jakinarazi du ANP Herri Batzar Nazionalak, desagertutako ikasleen guraso eta kideez gain 50 bat irakaskuntza talde, sindikatu eta gizarte erakunde biltzen dituen elkarteak.\nAyotzinapako maisu-maistra eskolan egindako batzarrean, hangoak baitira Igualan desagertutako 43 ikasleak, Mexikoko Gobernuari ultimatum bat ematea erabaki zuten: beren eskakizunak bete ezean, Guerreron botere legegilearen, betearazlearen eta judizialaren egoitzak hartuko dituzte. Ikasleak hilik aurkituz gero zer neurri hartuko luketen ez dute azaldu, bizirik aurkitzeko itxaropenari eusten baitiote.\nAcapulcon gaur bertan egingo duten «megamanifestazio bat» izango da protesta molde gogorragoen abiapuntua, eta astelehenean 72 orduko geldialdi bat hasiko dute Mexiko osoko maisu-maistra eskoletan. Mexikoko agintari federalei auzia argitzeko ezer gutxi egin izana eta «luzamendutan» aritzea egotzi diete ANPn bildutako ezker muturreko taldeek, eta bereziki kritikoak agertu dira Guerreroko gobernadore Angel Aguirrerekin: dimisioa eman beharrean, ez duelako ezer argitu, karguan «gotortu» egin dela salatu dute. PRD alderdi ezkertiarreko gobernadoreak kargua uztea egun gutxiko kontua dela diote analista gehienek.\nGuerreroko mugak aspaldi gainditu zituen protestak, dena den. Mexikoko berrogeitaka eskola eta unibertsitatetan lanuzteak egin dituzte, eta Barruti Federalean Fiskaltzaren egoitzari eraso zioten manifestariek asteazken arratsean —ostegun goizaldea Euskal Herrian—, Igualan desagertutako 43 ikasleak onik agertzea eskatzeko Unibertsitate Hiritik abiatutako protestaren amaieran.\nEnrique Peña Nieto presidentea ataka zailean jarri dute Igualako gertakariek. Mexiko aurrerabidean jartzeko promesa ekonomikoekin iritsi zen agintera PRI alderdiko buruzagia, eta hainbat programa jarri ditu abian, baina narkotrafikoak berriro gaina hartu dio. Izan ere, Igualako alkatearen emazteak antolatutako ekitaldi baten kontrako protestetan hil zituen Poliziak sei ikasle, irailaren 26ko gauean. 25 zauritu eta 43 atxilotu ere izan ziren, baina atxilotuak ez ziren polizia etxera iritsi. PRG Mexikoko Fiskaltzak egindako ikerketen arabera, Igualako poliziek Coculako Hiri Segurtasunerako agenteen esku utzi zituzten 43 ikasleak, eta horiek Guerreros Unidos kartelaren esku.\nHobiak eta gorpuak\nHiru astean egindako ikerketek agerian utzi dute narkotrafikatzaileen, polizien eta udal agintari batzuen arteko lotura. 50 bat pertsona atxilotu dituzte, polizia eta narkotrafikatzaileen artean, baina Igualako alkatea, haren emaztea eta hiriko poliziaburua ihes eginda daude, eta ikasleen arrastorik ez dago.\n43 ikasleak narkoek hilko zituztelakoan, Igualan hobi komunen bila aritu dira Guerreroko Polizia Komunitarioko kideak; indigenak gehienak, desagertutako ikasleen gisan. Eta guztira 19 hobi eta 28 gorpu aurkitu dituzte; baina DNA probek erakutsi dute ez zirela desagertutako ikasleenak.\nAurkitutako hobi kopuruak argi erakusten du narkotrafikoarekin lotutako kartelek Guerreron daukaten indarra. Hilketa kopuru handiena duen estatua da Mexikon: 69,57 hildako izan ziren iaz 100.000 biztanleko, eta herrialdeko batez bestekoa 19,05 da.\nHerritarrek Poliziarekin duten mesfidantzaren adierazgarri, aste honetan bertan Guerreron ikaskide batzuekin autoan zihoan alemaniar bat tiroz zauritu zuten errepide kontrol batean, gelditzeko keinuari jaramonik egin ez —poliziek bahitu egingo zituztela uste izan zuten— eta ihesari eman ostean.\nOraingoz, protestak gogortuko dituzte, ikasleen desagertzea argitzeko presio bide gisa. Hilik aurkituz gero, Guerreroko eltzea lehertu egin liteke, SNTE Hezkuntzako Langileen Sindikatu Nazionaleko bozeramaile baten esanetan: «Gure etsipena adierazteko ari gara protestan; baina, neska-mutilak hilda badaude, beste neurri batzuk hartuko ditugu».


Irekia Eusko Jaurlaritza - Gobierno Vasco :: Ekainaren 30era arte zabalik da Itelazpiren “Emakumea Teknologian” argazki lehiaketaren bigarren edizioan parte hartzeko epea\nEkainaren 30era arte zabalik da Itelazpiren …\nEkainaren 30era arte zabalik da Itelazpiren “Emakumea Teknologian” argazki lehiaketaren bigarren edizioan parte hartzeko epea\n\n\nCARTEL_EUSKERA.jpg Iturria: Irekia\nTeknologian emakumeek eta neskek egiten duten lana ikustarazteko argazki lehiaketa da\n12 argazki onenak Itelazpiren “Berdintasunaren Aldeko 2020”ko egutegian agertuko dira\nIrudi onena egiten duenak Basque Culinary Centerren bi laguntzeko bazkaria eta Donostia-San Sebastianen dagoen Eureka! Zientzia Museorako sarrera bi eskuratuko ditu\nItelazpik, Eusko Jaurlaritzaren telekomunikazioen sozietateak, bigarren urtez “Emakumea Teknologian” argazki lehiaketa antolatu du. Sozietate publikoaren helburua emakumea teknologian ikustaraztea da. Horretarako, parte hartzaileek, emakumea teknologian ikustarazten duen argazki bat eta pertsona horiek normalean burutzen dituzten zeregin teknikoen deskribapen laburra bidali beharko dituzte komunikazioa@itelazpi.eus helbidera.\nArgazki lehiaketa honetan parte hartzeko epea ekainaren 30ean bukatzen da. Hasi, joan den otsailaren 11an hasi zen “Emakume eta Neska Zientzialarien Nazioarteko Eguna”rekin bat eginik. Argazki onena egiten duenak Donostia-San Sebastianen dagoen Eureka! Zientzia Museorako sarrera bi eta Basque Culinary Centerren bi lagunentzako bazkari bat irabaziko ditu.\nHorrez gain, 12 argazki onenak Itelazpiren “Berdintasunaren Aldeko 2020”ko egutegian agertuko dira. Egutegia azaroaren 25ean aurkeztuko da, “Genero Indarkeriaren aurkako Nazioarteko Egunean”, hain zuzen ere.\nCARTEL_CASTELLANO.jpg 800 KB (jpg)\nCARTEL_EUSKERA.jpg 800 KB (jpg)\nItelazpik emakume eta neska zientzialarien lana ikustarazteko argazki lehiaketa jarri du martxan\nItelazpik #EmakumeaTeknologian argazki lehiaketaren hirugarren edizioa antolatu du, emakumeak zientzian eta teknologian duen presentzia ikusarazteko\nItelazpik emakumeak teknologian duen presentzia saritu du, emakumeenganako indarkeriaren aurkako nazioarteko egunean\n“Non ikusten duzu Europa Euskadin?” Argazki-lehiaketaren Bederatzigarren edizioko Sari banaketa\n“Non ikusten duzu Europa Euskadin?” Argazki-lehiaketaren bederatzigarren ediziorako deialdia. 14-25 urteko gazteentzat (Gobernu Bilera 2020-10-20)\n14-25 urteko gazteei zuzendutako “Non ikusten duzu Europa Euskadin?”Argazki-lehiaketaren bederatzigarren ediziorako deialdia (Gobernu Bilera 10-03-2020)


Komedianteen arrakasta Oiartzunen | El Diario Vasco\nKomedianteen arrakasta Oiartzunen\nOrratx! antzerki konpainiako aktoreak. Harridura, poza, irribareea... eragin zuten.\nLierni Fresnedok zuzentzen duen taldeak 'Kale Hop' emanaldia eskaini du\nGOIZARIN Martes, 7 julio 2015, 00:08\nGau majikoa izan zen joan den ostiralekoa Doneztebe plazan. Komedianteak iristekoak baitziren Oiartzun herrira. Haien emanaldia gaueko hamarretan iragarrita bazegoen ere, taldea arratsaldeko seietan hasi zen martxan. «Zenbait kaletatik barrena ibili ginen gure traste, tramankulu eta guzti jendeari gure etorrera iragarri nahian; baina, egun osoan zehar jo zuen bero itogarria izan zen ia-ia topatu genuen konpainia guztia», adierazi dute Orratx! antzerki taldeko aktoreek. «Etxeetako leiho eta balkoiak itxita topatu genituen, beroa uxatzeko egin ohi dena ulertuz; beraz, herritar gutxi batzuk baino ez ziren jabetu gure etorreraz. Hori dela eta, gauean inor hurbilduko ote zen beldur ginen». Izan ere, gaueko 22:00etan hastekoa zen 'Hale Hop' ikuskizuna.\nKezka horiek guztiak erabat uxatu ziren emanaldiaren ordua iritsi zenean; Udalak propio jarritako 150 aulkiak eskas gelditu ziren, makina bat ikusle lurrean eta zutik egon baitziren, Doneztebe plazan. «Ikusleengandik jaso genuen harrera ezin hobea izan zen, eta emanaldia hasieratik bukaera arte arreta osoz jarraitu zuten. Bukaera ere primerakoa izan zen, txalo zaparradaren ostean jendea zoriontzera hurbildu zitzaigun eta», nabarmendu du Begoña Azpiazu aktoreak. «Hitz batean, mundiala izan zela esan dezakegu. Orain ikusleek esan beharko dute euren inpresioa ere hori den. Gure aldetik eskerrak eman besterik ezin dugu egin, ongi baino hobeto sentitu ginen eta».\nEdurne Agirrezabala aktore oiartzuarra ere gustura dago ostiralean egindako lanarekin. «Ostiraleko gaua majikoa izan zen. Ikusi egin behar ziren ikusleen aurpegiak: harridura, irribarrea, gozamena».\nGainera, ez usteko handia eraman zuen antzerki konpainiak plaza jendez gainezka ikusita. «Atsedenaldian egin genuen zozketarekin (rifak eta freskagarriak saldu ondoren, euro baten truke salgai jarri genituen) 300 pertsona baino gehiago egongo zirela ohartu ginen eta». Bestalde, «berriz ere oiartzuarren maitasuna hurbiletik sentitu nuen...», aitortu du Agirrezabalak. «Dena oso ongi atea zen... gehien bat egualdia lagun izan genuen eta».


Frantzian bizi izan ziren - Elhuyar Aldizkaria\nHasiera » Albisteak » Frantzian bizi izan ziren\nFrantzian bizi izan ziren\nGiza presentziaren aztarnarik zaharrenak ageri dira Frantziako hegomendebaldean. Zehatzago esanda, Tarn-et-Garone herriaren inguruko leitze batean aurkitu dituzte ustez gizakirik zaharrenari dagozkion aztarnak.\nHezur baten zati bat baino ez dute aurkitu, baina nahikoa dirudi horrek gure arbasorik zaharrenak bertan bizi izan zirela esateko. Karbono-14 frogaren bidez zehaztu ahal izan zenez, 47.600 urte ingurukoa da aurkikuntza, orain arteko aztarnarik zaharrenak baino 15.000 urte gehiago ditu, beraz.\nIkerketa horretaz arduratu diren adituek lau haizetara zabaldu dute berria. Antza denez, leitze berean giza presentzia baieztatzen duten objektuak eta eraikuntza-motak aurkitu dituzte. Nolanahi ere, objektu horien jatortasunaz ez dago erabateko baieztapenik.


“Hiztunetik Hiztunera…” ikastaroko testigantza hunki jakingarriak EHUko Udako ikastaroetan, eta gure sumisio linguistikorako aurredisposizioen anekdota adierazgarriak (?) • ZUZEU\nEkainaren 27, 28 eta 29an Donostiako, Miramar (Itsasmirako) jauregian ezagutu ahal izan ditugu Gipuzkoako Foru Aldundiaren lankidetzaz antolatutako “Hiztunetik hiztunera, euskararen bizipenek ezarritako bidetik” ikastaroan barrena, gure inguruetako hiztun askok beren hizkuntza gatazka pertsonaletan bizitako esperientzia hunkigarri askoak.\nEz dakit ikastaroak bete ote dituen bere helburuak, nik neronek ez ditut oraindik oso garbi ikusi, baina ziurtatu nezake jakin eta hunkigarri askoak izan direla hiztun gehienek ezagutarazi dizkiguten esperientzia propio edo besterenak, gure Euskal herri honetan ondo asko zabaltzea merezi dutenak. Oso bereziki dut buruan Jon Maia Soria bertsolariarena, bere jatorrietako bat Badajozko Idiburun ere duena bide -euskaraz ez duk espainolez bezain gordina gertatzen herri izena (gaur eguneko hitunontzat behintzat)-, baina baita ere Xabier Gantzarainena, Idoia Etxeberria, Juan Martin Elexpuru, Paula Kasares, Maider Elkoro, Joan Pujolar -katalana-, Iñaki Eizmendi Arsuaga, Ixiar Eizagirre edo Karlos Aizpuruarenak ere.\nJoanek berak zein antolatzaileek aitortu ziguten antolatzaileek beraiek eskatu ziotela Joani hitzaldia zuzenean espainolez emateko. Ez zuten antolatzaileek zergatia azaldu, eskatu zitzaien arren. Joanek argitu zigun bere bizitza osoan (48 bat urte) huraxe zuela lehen aldia-edo halako hitzaldi bat espainolez ematen zuena. Bestela erdi eta erdi aritzen omen da katalanez eta ingelesez. Eta ‘ilusioa’ eta guzti ere egin omen zion bere buruari ‘proba’ hori pasarazi behar izanak (Noren, eta gure eskutik! Hamaika ikusteko…!).\nEz ditugu agidanean nahikoa, bestela ere gu guztiongana etxeko zopataraino bizitzako segundo guztietan heltzen zaizkigun espainolaren bidezko mezuak, ehunka telebista, irrati, egunkari, hezkuntza sistema, sare sozial… eta abar guztien bitartez.\nSaioko iruzkinak egiten espainolez aritu zitzaizkigun euskaldunak ziren Gipuzkoako Foru Aldundiko Euskara saileko arduraduna, Soziolinguistika Klusterreko lehendakaria, aurreko egunetako hizlari…\nNik, azaldu nahi izan nuen horixe zela sumisio linguistikoa. Han egiten ari ginen horixe. Gipuzkoako Foru Aldundiko Euskara saileko arduradunak, Soziolinguistika Klusterreko lehendakariak, aurreko egunetako hizlariak… agertzen ari zuten horixe. Eta galdetu nuen, nora ote gindoazen, gu gure artean horrela arituta, gero ‘kaleko hizkuntza ohiturak’ aldatu nahian, euskaldunak beste euskaldunei erdaraz, espainolez edo frantsesez, mintzo zaizkienean, gu gerok horrela ari garenean baldintza guztiak geure alde ditugunean.\nNoiz hasi behar dugu intsumiso linguistiko izaten? Noiz hasi behar dugu nukleo gogorrekoak izaten, euskaldun zorrotzak, ‘katalan akutuen’ pare? Beti irudi ote zaigu besteak direla hizkuntza ohiturak aldatu behar dituztenak?\nOndoren esan zidan bakarren batek, azkenean haserre bukatuko zuela nirekin -seguru asko ez da lehen aldia halako tenka batean gertatu dena nirekin-. Egon zen ere, niri erantzuten, eta beste hitz batzuekin bazen ere, gutxi gorabehera ‘psikiatrarengana’ bidali ninduenik nire ‘haserreak’ konpontzera, hor denen aurrean adierazten ibili beharrean… Edo ‘bidali gintuenik’, ze plurala zerabilen… Agian errukizkoa.\n“Hiztunetik Hiztunera…” ikastaroko testigantza hunki jakingarriak EHUko Udako ikastaroetan, eta gure sumisio linguistikorako aurredisposizioen anekdota adierazgarriak\nNafarroa Oinez 2012ko abestia eta bideoklipa\n4 pentsamendu ““Hiztunetik Hiztunera…” ikastaroko testigantza hunki jakingarriak EHUko Udako ikastaroetan, eta gure sumisio linguistikorako aurredisposizioen anekdota adierazgarriak (?)”-ri buruz\nHandikona 2012-07-03 10:35\nNi han izan nintzen eta oso gustura entzun nuen hitzaldia. Gazteleraz iragarria zegoen eta gazteleraz entzun nuen batere belarriko minik gabe.\nZigor Etxeburua (GFAko Euskarako zuzendaria) 2012-07-03 10:37\nHasteko eskerrak eman B. Hidalgori, bere kritikak gure lana hobetzen lagunduko digulako.\nIkastaroaren hizkuntza ofiziala euskara izan da, nagusiki euskaraz izan delako: 9 hizlari, 7 euskara hutsez, 1 euskarara bikoiztua, eta 1 gaztelaniaz. Hasiera batean. 2 ziren gaztelaniaz egitekoak.\nBi ikastaroren izenburu ageri dira gaztelaniaz programan “Las lenguas también tienen memoria” J. URLA eta “Mudanza e hibridación: vínculos entre juventud y lengua” J. PUJOLAR, eta horrela idazteak adierazten du biak zirela gaztelaniaz egitekoak. Baina lehena azken orduan aldatu eta ingelesez izan zen J. Rubinen hitzaldia, itzulpenarekin (GFAren gain). Udako ikastaroen araudiaren arabera, EHUk ez du itzulpen zerbitzurik eskaintzen ikastaroetako hizkuntza ofizialak direnetan (euskara, gaztelania, frantsesa eta ingelesa).\nOrdea, ez genuen berdin egin J. Pujolarrenarekin. Ikastaroa antolatzeko lanetan, hitzaldi horretarako itzulpena jarri beharra aipatu genuen, iparraldeko ikaslerik etor zitekeelakoan. Ez zen horrela izan, eta erabaki genuen gaztelaniaz egitea.\nGure okerra, bertan ginenok gaztelaniaz ulertzeko gaitasuna genuela eta, suposatzea inork ez zuela itzulpen zerbitzua eskatuko; alde horretatik, arrazoi du B. Hidalgok. Egokieba izango zen hitzaldia euskaraz entzuterik nahi ote zuten galdetzea ikasleei. Beraz, barkamena eskatzen diegu trabatuta sentitu direnei (sentimentuez aritu ginen, zer gutxiago).\nInaki b 2012-07-03 18:07\nPolemikan sartu barik, baina, ez dut uste EHUKo hizkuntza ofizialen araudiak bazterzen duenik gaztelaniatiko euskararako aldi bereko interpretazioa. Horretarako ikastaroaren hizkuntza ofizial biek behar zuten. Uste bat da eta oker egon naiteke, halere EHUk argitu behar du. Kontuan izan ikastaroengatik ikasleek ordaintzen dutela eta horrek eskubide batzuk izatea dakarrela, horietako bat araudiaren araberako zerbitzuak jasotzekoa. Eta bestetik interpreteek jateko eskubidea dutela, are gehiago EHUn bertan ikasi dutenean.\nMiren Artetxe 2012-07-08 18:38\nDatu soil bat, eztabaidarako: iazko EHUko udako ikastaroetan Sozioinguistika Klusterrak antolatutako Hizkuntz Ekologiaren inguruko ikastaroan, Carme Junyent-en hitzaldia katalanetik euskarara itzulia entzun genuen. Carme berak aipatu zuen, gainera, horrek sortzen zion poza, oker ez banago.